# Sad-ukti-karṇāmṛtam

(4)

# apadeśa-pravāha-vīcayaḥ

### 1. vāsudevaḥ

bhūtā eva timiṅgila-prabhṛtayo ye yādasām agrimās

te vaisāriṇa-veśa-keśava-śiśor jātā na rātrau punaḥ |

pṛṣṭha-proñchita-toya-tuccha-jaladher āpūrya yenāntaraṁ

tāḥ kallola-paramparā iva paraṁ dehatvaco darśitāḥ ||1641||

kṣiyākasya |

bhramati girirāṭ pṛṣṭhe garjaty upaśruti sāgaro

dahati vitata-jvālā-jālo jaganti viṣānalaḥ |

sa tu vinihita-grīvākāṇḍaḥ kaṭāha-puṭāntare

svapiti bhagavān kūrmo nidrābharālasa-locanaḥ ||1642||

cirantana-śaraṇasya | (Srk 118, Smv 108.2)

jāyante bahavo’tra kacchapa-kule kiṁ tu kvacit kacchapī

naikāpy ekam asūta sūnum aparaṁ sūtena vā soṣyate |

ākalpaṁ dharaṇī-dharodvahanataḥ santāpa-khinnātmano

yaḥ kūrmasya dināni nāma katicid viśrāma-dāna-kṣamaḥ ||1643||

śatānandasya | (Srk 1105)

niṣkandāmara-vindinīṁ sthapuṭitoddeśāṁ sthalīṁ palvale

jambālāvilam ambu kartum aparā sūte varāhī sutān |

daṁṣṭrāyāṁ catur-arṇavormit-paṭalair āplāvitāyām iyaṁ

yasyā eva śiśoḥ sthitā vipadi bhūḥ sā putriṇī potriṇī ||1644||

abhinandasya | (Sk 4.94, Spd 1214, Smv 36.6)

apatyāni prāyo daśa daśa varāhī janayati

kṣamābhāre dhuryaḥ sa punar iha nāsīn na bhavitā |

padaṁ kṛtvā yaḥ svaṁ phaṇi-pati-phaṇā-cakra-valaye

nimajjantīm antarjaladhi vasudhām udvalayati ||1645||

varāhasya | (Srk 1206)

### 2. mahādevaḥ

devair dugdha-payodhi-rodhasi urā kair nāma manthācala-

kṣobha-prodgata-candramaḥ-prabhṛtaye na preṣitāḥ pāṇayaḥ |

svīcakre param eka eva bhagavān udvigna-loka-trayī-

rakṣāyai kaṭu-kālakūṭa-garala-grāsaṁ sa gaurīśvaraḥ ||1646||

vāsudeva-senasya |

chinne brahma-śiro yadi prathayati preteṣu sakhyaṁ yadi

kṣīvaḥ krīḍati mātṛbhir yadi ratiṁ dhatte śmaśāne yadi |

sṛṣṭvā saṁharati prajā yadi tadāpy ādhāya bhaktyā manas

taṁ seve karavāṇi kiṁ trijagatī śūnyā sa eveśvaraḥ ||1647||

umāpatidharasya |

svaṁ cet saṁcarase vṛṣeṇa laghutā kā nāma dig-dantināṁ

vyālaiḥ kaṅkaṇa-kuṇḍalāni kuruṣe hānir na hemnām api |

mūrdhanyaṁ tanuṣe jaḍāṁśum ayaśaḥ kiṁ nāma loka-trayī-

dīpasyāmbuja-bāndhavasya jagatām īśo’si kiṁ brūmahe ||1648||

śaila-sarvasya |

āhāro garalaṁ tṛtīyam alike cakṣuḥ kapālaṁ kare

vāsaḥ kuñjara-carma bhasmani ratir bhūṣā bhujaṅgādhipaḥ |

janmālakṣyam asākṣikaṁ kulam avijñātā ca jātiḥ

kathaṁ sevyo’smābhir asau piśāca-pariṣad-bhartā hatāḥ smo vayam ||1649||

dharma-yogeśvarasya |

pāṇau brahma-kapālam ashitbhir alaṅkāro’ṅga-rāgaś citā-

bhasmā-vyāhatam uttarīyam uragaḥ krīḍā samaṁ mātṛbhiḥ |

yasyaitāny asamañjasāni tam anācāraiḥ piśācair vṛtaṁ

kaḥ sthāṇuḥ phala-vāñchayā vada vṛṣād anyo janaḥ sevate ||1650||

tasyaiva |

### 3. gaṇāḥ

tulyaiveśvara-sevā karma na vidmaḥ purākṛtaṁ kīdṛk |

bhṛṅgī yad asthi-śeṣo bhṛśataram akṛśaś ca kūṣmāṇḍaḥ ||1651||

vākpateḥ |

eko giriśaḥ svāmī gaṇatā tulyaiva vallabhatvaṁ ca |

kiṁ kurmaḥ karmagatau śuṣyati bhṛṅgī vināyakaḥ pīnaḥ ||1652||

kasyacit |

kapardī bhūti-saṁpanno jagatī-patir advayaḥ |

dhig daivam avyayaḥ so’pi bhṛṅgī śuṣyatyato bhṛśam ||1653||

amoghasya |

skande mandāvadhānaṁ carati gaṇapatau maulipātaṁ na dhatte

vṛnde vṛndārakāṇāṁ vinayavati bhṛśaṁ nādarān ātanoti |

kiṁ bhūmnā yaś ca devīṁ na namati girijāṁ tasya nirvyāja-vṛtteḥ

kṣīāsyāpy eka-niṣṭhā jayati bhagavatī bhṛṅgiṇas tasya bhaktiḥ ||1654||

umāpatidharasya |

kūṭasthaṁ śravaṇopakaṇṭha-vilasat-krūra-dvi-jihvāśrayaṁ

dakṣa-dveṣiṇam aṅghra-laṅghita-vṛṣaṁ vaiṣamya-bhīmekṣaṇam |

īśaṁ nirguṇa-vyaya-prakṛtikaṁ saṁsevya bhṛṅgī cirād

yaj jīvaty atidurbalena vapuṣā manye sa evotsavaḥ ||1655||

kasyacit |

### 4. sūryaḥ

kiṁ naiva santi subahūni mahā-mahāṁsi

candro’py alaṁ bhuvana-maṇḍala-maṇḍanāya |

sūryād ṛte na tad udeti na cāstam eti

yenoditena dinam astam itena rātriḥ ||1656||

ānanda-vardhanasya | (Srk 1202, kasyacit)

rātrāv oṣadhayo jvalanti kalayanty aujjvalyam apy agnayo

jyotsnāś candramasi sphuranti dadhati jyotīṁṣi tejasvitām |

anyac ca krimayo’pi bibhrati maho-leśān amuṣyaiva tāḥ

sarvā eva nidhes tviṣāṁ bhagavato dīpti-praticchāyikāḥ ||1657||

umāpati-dharasya |

asyāmoṣadhayo jvalantu dadhatu jyotīṁṣi kīṭā api

pronmīlantu bhujaṅga-mauli-maṇayaḥ krīḍantu dīpāṅkurāḥ |

praṣṭavyāḥ khalu yūyam eva yadi ko’py astaṁ gate bhāsvati

prauḍḥa-dhvānta-payodhi-magna-jagatī hastāvalamba-kṣamaḥ ||1658||

jalacandrasya |

asmin naktam ahar viveka-vikale kālādhame nīradaiḥ

saṁnaddhair abhito niruddha-gaganābhogāsu dig-bhittiṣu |

bhānor na prasarantu nāma kiraṇāḥ kiṁ tvasya tejasvinaḥ

sattā-mātra-parigraheṇa vikasanty adyāpi padmākarāḥ ||1659||

vāsudevasya |

jagan-netra-śreṇī-timira-hara-siddhāñjana-sakhā

mayūkhā yasyaite tribhuvanam amoghaṁ vidadhati |

aye karmālaṅghyaṁ kalaya kim apīdaṁ tanu-bhṛtām

ulūkānām andhaṁ-karaṇa-kiraṇaḥ so’bara-maṇiḥ ||1660||

### 5. candraḥ

sudhāṁśor jāteyaṁ katham api kalaṅkasya kaṇikā

vidhātur doṣo’yaṁ na ca guṇa-nidhes tasya kim api |

sa kiṁ nātreḥ putro na kim u hara-cūḍārcana-maṇir

na vā hanti dhvāntaṁ jagad upari kiṁ vā na vasati ||1661||

daṅkasya |

asminn abhyudite jagat-traya-diśām ullāsa-hetau diśām

āsya-mlāni-hare sudhā-rasa-nidhau deve niśā-svāmini |

vaktraṁ mudritam ambu-janma bhavatā cet kiṁ tataḥ śāśvataṁ

naitasyeśvara-mauli-maṇḍana-maṇer gāyanti viśve yaśaḥ ||1662||

vaidya-gadādharasya |

ajani bhagavān asmād vedhāḥ śiraḥsu sudhā-bhujāṁ

kṛta-padam idaṁ caitad devyāḥ śriyo dhṛti-mandiram |

tad iha bhuvanābhoga-ślāghye saroruhi yac ciraṁ

śaśadhara tava dveṣārambhaḥ sa eṣa jaḍa-grahaḥ ||1663||

tasyaiva |

nayanam asi janārdanasya śambhor

mukuṭamaṇiḥ sudṛśāṁ tvam ādidevaḥ |

tyajasi na mṛgamātram etad indo

viramati yena kalaṅka-kiṁvadantī ||1664||

rāmadāsasya | (Spd 755)

āśāḥ prasādayatu puṣyatu vā cakorān

kāmaṁ tanotu kumudeṣu mudaṁ sudhāṁśuḥ |

ekaḥ sa eva param utkaṭarāhudanta-

patra-praveśa-sama-duḥkha-sukhaḥ kuraṅgaḥ ||1665||

yogeśvarasya |

### 6. candra-sūryau

cāritrāṇi raver jayanti jagatām agre tamo durgatiṁ

dṛṣṭāstaṁ vrajatāpi yena śaśabhṛtyāropitā dīptayaḥ |

prītāḥ sma punar asya samprati sadācāreṇa śīta-dyuter

yat tad bandhuṣu paṅkajeṣu kim api prārambhi durnāṭakam ||1666||

jalacandrasya |

divasa-rajanī-nāthau puṁsaḥ parasya vilocane

kamala-kumudānanda-granthī tamaḥ-paripanthinau |

tapana-śaśinau sṛṣṭvā rāhu-grahaṁ sṛjatā tvayā

katham apayaśas tādṛg dhātaḥ sva-hastitam ātmanaḥ ||1667||

vaidya-gadādharasya |

virama timira sāhasād amuṣmād

dina-maṇir astam upāgatas tataḥ kim |

kalayati na puromaho mahormi-

pluta-viyad-abhyudayaty ayaṁ sudhāṁśuḥ ||1668||

śrī-vallāla-sena-devapādānām | (Spd 763, Smv 11.6)

tat tāvad eva śaśinaḥ sphuritaṁ mahīyo

yāvan na tigma-ruci-maṇḍalam abhyudeti |

abhyudgate sakala-dhāma-nidhau tu tasminn

indoḥ sitābhra-paṭalasya ca ko viśeṣaḥ ||1669||

madhukūṭasya | (Sk 2.87, Sv 555, Srk 1205)

viśveṣāṁ dadhatā prabodha-padavīṁ yenānuṣaṅgāt kṛtāḥ

sveṣām amburuhāṁ śriyaḥ sa bhagavān uṣṇo’pi sevyo raviḥ |

śītenāpi kim indunā yad udaye tasyaiva yad bāndhavair

udbuddhaṁ kumudair idaṁ tu śirasā kṛtsnaṁ jagad ghūrṇate ||1670||

umāpati-dharasya |

### 7. samudraḥ

ācchidya lakṣmīm ita eva pūrvam

atraiva visrambha-sukha-prasuptaḥ |

ekaḥ paraṁ veda sa kaiṭabhārir

mahāśayatvaṁ makarālayasya ||1671||

daśarathasya |

yadyapi svaccha-bhāvena darśayaty ambudhir maṇīn |

tathāpi jānu-dadhno’yam iti cetasi mā kṛthāḥ ||1672||

bhāṣyakārasya | (Spd 1079, Sv 855)

uccair unmathitasya tena balinā daivena dhik-karmaṇā

lakṣmīm asya nirasyato jalanidher jātaṁ kim etāvatā |

gāmbhīryaṁ kim ayaṁ jahāti kim ayaṁ puṣṇāti nāmbhodharān

maryādāṁ kim ayaṁ bhinatti kim ayaṁ na trāyate patriṇaḥ ||1673||

lakṣmīdharasya | (Srk 1055)

aye vārāṁ bhartaḥ kuliśa-kara-kopa-pratibhayād

ayaṁ pakṣa-premṇā giripati-sutas tvām upagataḥ |

tvad-antar-vāstavyo yadi punar ayaṁ vāḍava-śikhī

pradīptaḥ pratyaṅgaṁ glapayati tataḥ ko’sya śaraṇam ||1674||

bibhokasya |

kiyān indus tasminn asati bhavataḥ kaiva gaṇanā

tvam etenaiveha prasabham asi ratnākara iti |

diśo visphāyantāṁ bhavatu kṛta-kṛtyaḥ smara-haro

harer āstāṁ cakṣuḥ prasaratu yaśas te diśi diśi ||1675||

śuṅgokasya |

### 8. samudrotkarṣaḥ

maryādaika-parāyaṇasya jaladher velā-taṭa-kṣmāruhāṁ

yal lakṣmīr anapāyinī bhagavato māhātmyam asyaiva tat |

etasmin kṣubhite tu vīci-valanair viśvaṁ nipīya sthite

sūryācandramasor apīha na kathā ke’mī taṭānta-drumāḥ ||1676||

dhotīkasya |

ekenaiva payodhinā jalamucas te pūritāḥ koṭiśo

jāto nāsya kuśāgra-līna-tuhina-ślakṣṇo’pi toya-vyayaḥ |

āho śuṣyati daiva-durvilasitair ambhobhir ambho-mucaḥ

saṁbhūyāpi vidhātum asya rajasaḥ staimityam apy akṣamāḥ ||1677||

śabdārṇavasya | (Srk 1047)

kiṁ brūmo jaladheḥ śriyaṁ sa hi khalu śrī-janma-bhūmiḥ svayaṁ

vācyaḥ kiṁ mahimāsya yasya hi kila dvīpaṁ mahīti śrutiḥ |

tyāgaḥ ko’pi sa tasya bibhrati jagad yasyārthino’py ambudāḥ

śakteḥ kaiva kathāpi yasya bhavati kṣobheṇa kalpāntaram ||1678||

tasyaiva | (Srk 1196; Smv 104.10)

etasmāj jaladher jalasya kaṇikāḥ kāścid gṛhītvā tataḥ

pāthodāḥ paripūrayanti jagatīṁ ruddhāmbarā vāribhiḥ |

asmān mandara-kūṭa-koṭi-ghaṭanā-bhīti-bhramat tārakāṁ

prāpyaikāṁ jala-mānuṣīṁ tri-bhuvane śrīmān abhūd acyutaḥ ||1679||

hareḥ | (Srk 1197, muñja-rājasya; Smv 104.9, jalamānuṣī-rudrasya)

maryādā-bhaṅga-bhīter amṛta-mayatayā dhairya-gāmbhīrya-yogān

na kṣubhyanty eva tāvan niyamita-salilāḥ sarvadaite samudrāḥ |

āho kṣobhaṁ vrajeyuḥ kvacid api samaye daiva-yogāt tadānīṁ

na kṣoṇī nādrivargo na ca ravi-śaśinau sarvam ekārṇavaṁ syāt ||1680||

suvarṇa-rekhasya | (Srk 1048)

### 9. agastya-haste samudraḥ

vyāpyāśāḥ śayitasya vīci-valanair ullikhya khaṁ preṅkhataḥ

sindhor locana-gocaraḥ sa mahimā teṣāṁ tanoty adbhutam |

saṁśliṣṭāṅguli-randhra-līna-makara-grāhāvalir nīravo

yair nāyaṁ kara-śuktikodara-gato dṛṣṭo muner añjalau ||1681||

abhinandasya | (Srk 1058)

uddāmārka-marīci-mūrcchita-dṛśāṁ yenādhvagānām ayaṁ

velālambana-jāgarūka-manasām ārambhi karṇa-jvaraḥ |

kleśocchṛṅkhala-cetasaḥ praviśato gaṇḍūṣa-garbhaṁ muner

līnaḥ kutra mahārṇavasya sa punaḥ kallola-kolāhalaḥ ||1682||

jalacandrasya |

ayaṁ vārām eko nilaya iti ratnākara iti

śrito’smābhis tṛṣṇā-taralita-manobhir jalanidhiḥ |

ka evaṁ jānīte nija-kara-puṭī-koṭara-gataṁ

kṣaṇādenaṁ tāmyat-timi-makaram āpāsyati muniḥ ||1683||

vidyāpateḥ | (Kuval, p. 108, Smv 27.18, Srk 1025, kavinandasya)

aye vārāṁ rāśe katipaya-payo-bindu-vibhavair

amībhirmā garvaṁ vaha niravalepā hi kṛtinaḥ |

na kiṁ lopāmudrā-sahacara-kara-kroḍa-kuhare

bhavān dṛṣṭaḥ kaṣṭaṁ pracala-jala-jantu-vyatikaraḥ ||1684||

viśveśvarasya |

tāvad velā viṣama-salilāvarta-nābhī-nikuñja-

kroḍa-bhrāmyan-makara-śikhari-grāva-raudraḥ samudraḥ |

dṛṣṭo yāvan na khalu culukībhūta-niṣpanda-mūrtir

lopāmudrā-sahacara-kara-svastikotsaṅga-vartī ||1685||

lopāmudrā-kaveḥ |

### 10. samudropālambhaḥ

dūrībhūta-ratiś ciraṁ marakate muktāsu mukta-spṛhaḥ

sānando’smi na cendra-nīla-maṇiṣu tyaktādaro vidrume |

tvāṁ saṁsevya samudra samprati punar dṛṣṭa-svabhāgya-kṣaya-

kṣīṇo’haṁ sakalārthi-sārtha-sulabhām abhyarthaye śuktikām ||1686||

indradevasya |

pramodād udbāṣpaḥ pulaka-paṭalair arcita-tanuḥ

śiro dhūtvā dhūtvā kim iti jaladher gāyasi yaśaḥ |

kim etenāsmākaṁ phaṇi-makara-nakra-praṇayinā

namas tebhyo labhyā ya iha guṇa-bhājo’pi maṇayaḥ ||1687||

vaidya-gadādharasya |

vigarjām unmuñca tyaja taralatām arṇava manāg

ahaṁbhāvaḥ ko’yaṁ katipaya-maṇi-grāva-guḍakaiḥ |

dṛśaṁ merau dadyāḥ sa hi maṇimaya-prastha-mahito

mahā-maunaḥ sthairyād atha bhuvanam eva draḍhayati ||1688||

śatānandasya | (Srk 1122)

ajāyantaitasmād amṛta-śaśi-lakṣmī-prabhṛtayaḥ

paritrātāś cendrāt kula-śikhariṇaḥ pūrva-yamunā |

upetā ity evaṁ tava jalanidhe tīram adhunā

vigarjābhiḥ kiṁ naḥ śruti-puṭam aho jarjarayasi ||1689||

saroruhasya |

śrama-parigatair vistīrṇa-śrīr asīti paraṁ payaḥ

katipayam itaṁ tvatto’smābhiḥ samudra samīhitam |

kim asi nitarām uktṣubhormiḥ prasīda namo’stu te

pathi pathi śivāḥ santy asmākaṁ śataṁ kamalākarāḥ ||1690||

kamala-guptasya | (Srk 1081)

### 11. samudra-nindā

grāvāṇo maṇayo harir jalacaro lakṣmīḥ payo-mānuṣī

muktaughāḥ sikatāḥ pravāla-latikāḥ śaivālam ambha sudhā |

tīre kalpa-mahīruhaḥ kim aparaṁ sarvatra nāmāmbudher

dūrāt karṇa-rasāyanaṁ nikaṭatas tṛṣṇāpi no śāmyati ||1691||

kasyacit | (Sv 864, Spd 1084, Smv 104.1)

upādhvaṁ tat pānthāḥ punar api saro mārga-tilakaṁ

yad āsādya svecchaṁ viharatha vinīta-klama-bharāḥ |

itas tu kṣārābdher jaraṭha-makara-kṣuṇṇa-payaso

nivṛttiḥ kalyāṇī na punar avatāraḥ katham api ||1692||

pāpākasya | (Sk 4.97, Smv 31.12, Srk 1069)

yad vīcībhiḥ spṛśasi gaganaṁ yac ca pātāla-mūlaṁ

ratnair uddīpayasi payasā yat pidhatse dharitrīm |

dhik tat sarvaṁ tava jalanidhe yad vimucyāśru-dhārās

tīre nīra-grahaṇa-vimukhair adhvagair ujjhito’si ||1693||

śubhāṅkarasya | (Spd 1090, Smv 27.14, Srk 1044)

kastvaṁ, ko’pi, kuto’si, ratna-vasates tīrād ahaṁ nīradher

labdhaṁ kiṁcana, garjitair badhiratā dṛg-vyāhatiḥ saikataiḥ |

mā khedaṁ kuru tādṛg aurva-dahana-jvālā-valī-duḥsahaṁ

kṣārodaṁ yad upāsya jīvasi sakhe ślāghyaṁ na tan manyase ||1694||

kasyacit |

dhig udgāmbhīryaṁ dhig amṛtamayatvaṁ ca jaladher

dhig etad drāghīyaḥ-pṛthulatara-kallola-bhujatām |

yad etasyaivāgre kavalita-tanur dāva-dahanair

na tīrāraṇyānī salila-culukenāpy upakṛtā ||1695||

kapāleśvarasya | (Srk 1108)

### 12. sabāḍava-samudraḥ

lolā śrīḥ śaśa-bhṛt-kalaṅka-malinaḥ krūro maṇi-grāmaṇīr

mādyaty abhram u vallabho’pi satataṁ tat kālakūṭaṁ viṣam |

ity antaḥ-sva-kuṭumba-durnaya-parāmarśāgninā dahyate

gāḍhaṁ vāḍava-nāmadheya-dahana-vyājena vārāṁ nidhiḥ ||1696||

vāṇī-kuṭila-lakṣmī-dharasya | (Srk 1045)

vistāro yadi nedṛśo na yadi tad-gāmbhīryam ambhonidher

na syād vā yadi sarva-sattva-viṣayas tādṛg-dayānugrahaḥ |

antaḥ prajvalatā payāṁsi dahatā jvālāvalīṁ muñcatā

ke na syur vaḍavānalena balinā bhasmāvaśeṣīkṛtāḥ ||1697||

keśaṭasya | (Smv 27.17, Srk 1210)

dhig vāḍavaṁ dahanam arthitayā vipakṣam

abhyeti yaḥ svajaṭhara-pratipūraṇāya |

dhig vāri-rāśim api yo hi tathāvidhasya

śatror jalair api na pūrayate’bhilāṣam ||1698||

tasyaiva | (Sv 978)

āścaryaṁ vaḍavānalaḥ sa bhagavān āścaryam ambhonidhir

yat-kāryātiśayaṁ vicintya hṛdaye kampaḥ samutpadyate |

ekasyāśraya-ghasmarasya pibatas tṛptir na jātā jalair

anyasyāpi mahātmano na vapuṣi svalpo’pi toya-vyayaḥ ||1699||

tasyaiva | (Sv 884, Srk 1198)

ayam alaghu-visāri-sphāri-jihvā-kalāpo

jvalati yadi na madhye vāḍavo havyavāhaḥ |

muhur upacita-sāro vāribhir nimnagānāṁ

tribhuvanam api kiṁ na plāvayaty ambu-rāśiḥ ||1700||

dharmapālasya |

### 13. agastyaḥ

śvāsonmūlita-merur ambara-tala-vyāpī nimajjan muhur

yatrāsīc chumāra-vibhrama-karaḥ krīḍāvarāho hariḥ |

vīcī-vyāpta-dig-antaraḥ sa hi tathā vārāṁ patiḥ pīyate

pītaḥ so’pi na pūritaṁ ca jaṭharaṁ tasmai namo’gastaye ||1701||

śabdārṇava-vācaspateḥ || (Srk 1201)

kiṁ brūmo harim asya viśvam udare kiṁ vā phaṇāṁ bhoginaḥ

śete yatra hariḥ svayaṁ jalanidheḥ so’py ekadeśe sthitaḥ |

āścaryaṁ kalasodbhavo munir ayaṁ yasyaika-hastodare

gaṇḍūṣīyati paṅkajīyati phaṇī bhṛṅgīyati śrīpatiḥ ||1702||

kasyacit | (Spd 4025, Smv 109.49, Srk 1209)

ājñām eva muner praṇamya śirasā vindhyācala sthīyatām

atyuccaiḥ padam icchatā punar iyaṁ no laṅghanīyā tvayā |

mainākādi-mahīdhra-labdha-vasatiṁ yaḥ pītavān ambudhiṁ

tasya tvāṁ gilataḥ kapola-phalake kleśo’pi kiṁ jāyate ||1703||

śālūkasya | (Srk 1123)

nidrālur na hariḥ smṛto na gaṇito dagdhavya-viśvaḥ śikhī

tās tā līḍha-vihāyasaḥ kim aparaṁ nālocitā vīcayaḥ |

sadyaḥ saṁmilitāṅguli-traya-puṭe kṣīṇodareṇa vrataiś

citraṁ naḥ śruti-vibhramo nu muninā pītaḥ sa pāthonidhiḥ ||1704||

kasyacit |

āstāṁ cakṣur idaṁ tiro’ñcati kiyac ceto’pi yad vaibhavair

niṣpratyāśamayaṁ mune jalanidhir gaṇḍūṣitaḥ sattapaḥ |

etenaiva virantum arhasi na te gaṇḍūṣa-pānādhikā

kācit khyātir ataḥparaṁ param asau parjanya-nīvī-vyayaḥ ||1705||

tailapāṭīya-gaṅgokasya |

### 14. jalam

gāmbhīryaṁ bhaya-dāyi te rasa-vaśān nānātvam apy adbhutaṁ

na sthairyaṁ śirasā dhṛtasya ca mukhaṁ durvāram ekāntataḥ |

śaktis te mahato’calān api bhidāṁ netuṁ payo brūhi me

sodaryās tava kiṁ khalā vimajatā labdhās tvayā yad-guṇāḥ ||1706||

keśaṭasya |

svātantryaṁ tava nīca-sarpaṇam atho pātre sthitau neyatā

tac citraṁ prakaṭīkaroti kaluṣībhāvo’nyajanyas tava |

sneho hanta tavāntaraṁ na labhate pṛcchāmi tat tvām payaḥ

śiṣyaḥ kiṁ nu dūrīśvaras tava sakhe kiṁ vā tvadīyo guruḥ ||1707||

tasyaiva |

cāturvarṇya-vihāriṇas tava payaḥ sparśo na garhākaraḥ

pātre satya-kulīnatā na bhavati tval-lāghavād gauravam |
itthaṁ loka-vinindite’pi carite tvaṁ mūrtir īśasya cet

prāyeṇeśvara-bhūṣitasya caritaṁ śaknoti ko gāhitum ||1708||

tasyaiva |

abjaṁ tv abjam athābja-bhūs tata ito brahmāṇḍa-maṇḍād abhūd

viśvaṁ sthāvara-jaṅgamātmakam idaṁ tvan-mūlam itthaṁ payaḥ |

dhik tvāṁ caura iva prayāsi nibhṛtaṁ nirgatya jālāntarair

badhyante vivaśās tvad-eka-gatayas tvām āśritā jantavaḥ ||1709||

tasyaiva | (Spd 1166, Smv 36.19)

śaityaṁ nāma guṇas tavaiva sahajaḥ svābhāvikī svacchatā

kiṁ brūmaḥ śucitāṁ bhavanti śucayaḥ sparśena yasyāpare |

kiṁ cātaḥ param asti te stuti-padaṁ yaj jīvanaṁ dehināṁ

tvaṁ cen nīca-pathena gacchasi payaḥ kas tvāṁ niroddhuṁ kṣamaḥ ||1710||

tasyaiva | (Spd 1165, Smv 36.20)

### 15. śaṅkhaḥ

ratnākarāj janir anuṣṇa-karāvadātā

kāntiḥ svabhāva-kuṭilaṁ kaṭhinaṁ ca vakṣaḥ |

śaṅkhasya dakṣiṇa-gater mahanīyatābhūd

vāmātmanas tad api ca krakaca-prahāraḥ ||1711||

kasyacit |

vidita-dhavalimāsi śrūyamāṇo dhvanis te

ramayati ramaṇīyā janma-bhūḥ sindhu-rājaḥ |

tad api nibhṛtam ekaṁ vācyam asty eva kambo

hṛdaya-kuṭilimānaṁ kas tavāpahnavīti ||1712||

nīlasya |

śaṅkhāḥ santi sahasraśo jalanidher vīci-cchaṭā-ghaṭṭitāḥ

paryanteṣu luṭhanti ye dala-śataiḥ kalmāṣita-kṣmā-talāḥ |

ekaḥ ko’pi sa pāñcajanya udabhūd āścarya-bhūtaḥ satāṁ

yaḥ saṁvarta-bhara-kṣamair madhuripoḥ śvāsānilaiḥ pūryate ||1713||

kaviratnasya | (Sv 917, Spd 1119, Smv 29.7)

sambhūtāś ca bhavanti ca pratipadaṁ bhūyo bhaviṣyanti ca

prāyaḥ kambu-nidher na kukṣi-kuhare saṁkhyātigāḥ kambayaḥ |

eko’py atra sa tādṛśaḥ kim abhavat kaḥ pāñcajanyād ṛte

yan-nādena bhavanty amūr bhaya-galad-bhrūṇāḥ surāri-striyaḥ ||1714||

gosokasya |

sindhor uccaiḥ pavana-calanād ucchaladbhis taraṅgais

tīraṁ nīto hṛta-vidhi-vaśād dakṣiṇāvarta-śaṅkhaḥ |

dagdhaḥ kiṁ vā bhavati na masī veti sandehinībhiḥ

śāmbūkābhiḥ saha paricaryān nīyate pāmarībhiḥ ||1715||

anurāga-devasya | (Srk 1118, sucaritasya)

### 16. maṇiḥ

kanaka-bhūṣaṇa-saṁgrahaṇocito

yadi maṇis trapuṇi pratirudhyate |

na sa virauti na cāpi palāyate

bhavati yojayitur vacanīyatā ||1716||

acalasya | (Sv 898, Srk 1672)

api vajreṇa saṁgharṣam api padbhyāṁ parābhavam |

sahante guṇalobhena ta eva maṇayo yadi ||1717||

vācaspateḥ | (Srk 1485)

samudreṇāntasthas taṭa-bhuvi taraṅgair akaruṇaiḥ

samutkṣipto’smīti tvam iha paritāpaṁ tyaja maṇe |

avaśyaṁ ko’pi tvad-guṇa-paricayākṛṣṭa-hṛdayo

narendras tvāṁ kuryān mukuṭa-makarī-cumbita-rucim ||1718||

kasyacit | (Srk 1073)

na tyājyā jani-bhūmir ity alam iha bhrātar maṇīnāṁ gaṇair

yair evāyam akāri vāridhir adho gatvāpi ratnākaraḥ |

naiṣām atra guṇa-graho na garima-khyātir na vāgha-kramo

jātās te punar anyataḥ kṣiti-bhṛtāṁ mūrdhānam adhyāsate ||1719||

tila-candrasya |

upādātā yāvan na bhavati bhavādṛg-guṇavatām

asat-kalpās tāvat tribhuvanam ahārhā api guṇāḥ |

api prāg-daityārer hṛdaya-vasateḥ kaustubha-maṇiḥ

sa kiṁ nāsīd abdhau śrutir api kim asya kvacid abhūt ||1720||

dharmādhikaraṇika-rudrasya |

### 17. marakatam

vaṇig-adhipate kiṁcid brūmas trapām iha mā kṛthāḥ

katham anibhṛtaṁ keyaṁ rītiḥ pure tava samprati |

marakata-maṇiḥ kāco vāyaṁ bhaved iti saṁśaye

lavaṇa-vaṇijāṁ yad vyāpāraḥ parīkṣitm arpitaḥ ||1721||

nārāyaṇābdheḥ |

iha paricitā jāty-andhānām iyaṁ na tavonnatir

guṇa-paricaye cakṣuṣmanto tvayātiviḍambitāḥ |

kṛpaṇa-vaṇijām alpīkartuṁ guṇāṁs tava kevalaṁ

marakata mṛṣā doṣodgāraḥ kariṣyati duryaśaḥ ||1722||

jalacandrasya |

tyaja nija-guṇābhimānaṁ

marakata patito’si matsare vaṇiji |

kācamaṇer api mūlyaṁ

yal labhase tad api te śreyaḥ ||1723||

kasyacit | (Spd 1104)

durarthair yat kāca-bhrama-bhava-kalaṅkas tvayi kṛto

jagac-cūḍā-cumbin marakata sa kas te paribhavaḥ |

yad asmābhis tūṣṇīṁ sthitam iha tavālocana-pathe

tad-antar-duṣpūrodara-bharaṇa-dainya-vyavasitam ||1724||

vallaṇasya |

kenāsīnaḥ sukham akaruṇenādarād uddhṛtas tvaṁ

vikretuṁ vā katham upanataḥ kena deśāntare’smin |

asmin vitta-vyaya-bhara-saho grāhakas tāvad āstāṁ

nāsti bhrātar marakata-maṇe tvat-parīkṣākṣamo’pi ||1725||

maṅgalasya | (Spd 1110, Smv 28.11, Srk 1023)

### 18. nānā-ratnāni

kathaya kim idaṁ jātyā khyātaṁ kim asya varāṭakaiḥ

katibhir athavā labhyaṁ caitat prayojanam asya kim |

pratipadam iti grāmīṇānāṁ gaṇena laghūkṛtaṁ

bata karatale ratnaṁ kṛtvā viṣīdati vāṇijaḥ ||1726||

vaidya-gadādharasya |

sphaṭika-śakalaḥ kiṁ vā neyaṁ śilā kim u saindhavī

kim iti vihita-stambho na syād ayaṁ karakopalaḥ |

iti kathām iha grāmīṇānām akāṇḍa-vikalpanaiḥ

śaśadhara-maṇe yāsyanty ete viḍambana-vāsarāḥ ||1727||

jalacandrasya |

āghrātaṁ paricumbitaṁ pratimuhur līḍhaṁ ca yac carvitaṁ

kṣiptaṁ vā yadi nīrasatva-kupiteneti vyathāṁ mā kṛthāḥ |

he māṇikya tavaitad eva kuśalaṁ śākhā-mṛgeṇāmunā

yat tvaṁ tattva-nirūpaṇa-vyasaninā cūrṇī-kṛtaṁ nāśmanā ||1728||

dūnokasya | (Kuval, 153)

jaṭhara-piṭharīm anye vārāṁ-nidher adhiśerate

kaṭhina-maṇayo yeṣāṁ chāyā-kalāpa-jitaṁ jagat |

trijagati punaḥ ko’yaṁ kolāhalaḥ kamalāpati-

praṇaya-suhṛdo ratnasyoccair aho sad-upagrahaḥ ||1729||

gopokasya |

aye muktā-ratna prasara bahir uddyotaya gṛhān

api kṣoṇīndrāṇāṁ kuru phalavataḥ svān api guṇān |

kim atraivātmānaṁ jarayasi mudhā śukti-kuhare

mahā-gambhīro’yaṁ jaladhir iha kas tvāṁ gaṇayati ||1730||

murāreḥ | (Srk 1019)

### 19. svarṇam

ete nartita-maulayo guṇa-gaṇa-prastāvanābhir maṇer

jāyantāṁ vaṇijo vayaṁ tu kanaka tvat-kīrti-vaitālikāḥ |

te cāmlāna-mukhena hanta bhavatā dāha-cchidā vedanām

aṅgīkṛtya narendra-śekhara-sukhāsīnāḥ kriyante yataḥ ||1731||

jalacandrasya |

stotrākṣarāṇi paṭhitāni baliḥ praṇītaḥ

kḷptoñjalir viracito bahuśaḥ praṇāmaḥ |

kiṁ kurmahe tad api hema-nidhe bhavantaṁ

datte na vīkṣitum apīha sa dagdha-yakṣaḥ ||1732||

vaidya-gadādharasya |

adayaṁ gharṣa śilāyāṁ daha vā dāhena bhindhi lauhena |

he hemakāra kanakaṁ ma māṁ guñjāphalais tulaya ||1733||

kasyacit |

dāha-cchedana-nikaṣair

atiśuddhasyāpi re vṛthā garimā |

yad asi tulām adhirūḍhaṁ

kāṁcana guñjāphalaiḥ sārdham ||1734||

bāṇasya | (Srk 1117)

yad dhṛṣṭaṁ nikaṣopalepya-malinaṁ yaṭ ṭaṅkikā-nirdaya-

vyāpāre’py avikāri yac ca śikhini kṣiptaṁ ca na mlāyasi |

etasyām api śuddhi-sampadi tulām āropya yat sādhubhir

guñjābhiḥ sama-kakṣām ity avadhṛtaṁ hā svarṇa kiṁ ceṣṭyatām ||1735||

balabhadrasya |

### 20. nadanadyau

keneyaṁ śrī-vyasana-rucinā śoṇa viśrāṇitā te

jāne jānu-dvaya-sajala evābhirāmas tvam āsīḥ |

vega-bhraśyat-taṭaruhavano dustarāvarta-vīciḥ

kasyedānīṁ kaluṣa-salilaḥ kūlabhedī priyo’si ||1736||

śatānandasya | (Srk 1509)

ājanma-sthitayo mahī-ruha ime kūle samunmūlitāḥ

kallolāḥ kṣaṇa-bhaṅgurāś ca sahasā nītāḥ parām unnatim |

antaḥ prastara-saṁgraho bahir api bhraśyanti gandha-drumā

bhrātaḥ śoṇa na so’sti yo na hasati tvat-saṁpadāṁ viplave ||1737||

amara-siṁhasya | (Spd 1122, Smv 30.5, Srk 1028)

katipaya-divasa-sthāyini
mada-kāriṇi yauvane durātmānaḥ |

vidadhati tathāparādhaṁ
janmaiva yathā vṛthā bhavati ||1738||

bhojadevasya | (Spd 1124, Smv 30.2, Srk 1110)

netrāyāta-patha-vyatīta-payasaḥ santy eva nadyaḥ śataṁ

prāyaścittam upācaranti kṛtinaḥ spṛṣṭvaiva yāsāṁ payaḥ |

yā dṛṣṭaiva punāti viśvam akhilaṁ seyam apunar jāhnavī

vicchinnā kvacid āvilā kvacid atisvalpāmbu-śocyā kvacit ||1739||

umāpati-dharasya |

praśāntāḥ kallolāḥ stimita-masṛṇaṁ vāri vimalaṁ

vinīto’yaṁ veśaḥ śamam iva nadīnāṁ kathayati |

tathāpy āsāṁ tais tais tarubhir abhitas tīra-patitaiḥ

sa evāgre buddhau pariṇamati ruddho’py avinayaḥ ||1740||

kasyacit | (Smv 30.4, Srk 1111, śabdārṇavasya)

### 21. saraḥ

mañju-svanāḥ śakunayaḥ subhago’vatāro

ramyaṁ ca śādvalam adhas taṭa-pādapānām |

ity ādi sādhu sakalaṁ kamalākarasya

kiṁ tv āvilaṁ janitam ambu navodakena ||1741||

maṅgalasya |

prativipinam anindya-svādu-visphāra-vāri-

pravicarad-uru-patri-vyūha-nirvāha-bhājaḥ |

kati na kati taḍāgāḥ santi kiṁtv asya haṁsa-

pravara vahati kas te mānasasya pratiṣṭhām ||1742||

kasyacit |

vārāṁ dhāraṇam adhvanīna-vidhura-cchedāya bhṛṅga-srajāṁ

harṣāyāmbuja-saṁcayaḥ sita-garut-prītyai mṛṇāla-grahaḥ |

kā vā tasya kathārghitasya saraso yat tīra-janmāpy asau

dūrād eva dṛśoḥ śramaṁ harati naḥ snigdhāvalokas taruḥ ||1743||

vaidya-gadādharasya |

amīṣām uṣṇāṁśoḥ kiraṇa-nikarāṇāṁ paricayāt

saras tīkṣṇaṁ mā bhūs tava kila nisargaḥ śiśirimā |

durātmāno hy ete katipaya-payo-bindu-rasikān

nirasyantaḥ pānthāṁs tvayi kim api śoṣaṁ vidadhati ||1744||

umāpati-dharasya |

sa-līlaṁ haṁsānāṁ pibati nivaho yatra vimalaṁ

jalaṁ mohāt tasmin sarasi rucire cātaka-yuvā |

svabhāvād garvād vā na pibati payas tasya śakunaiḥ

kim etenoccais tvaṁ bhavati laghimā vāpi sarasaḥ ||1745||

śakaṭī-yaśa-varasya | (Srk 1070, kasyacit)

### 22.śuṣka-saraḥ

niḥsārite’mbhasi kṛṣībala-maṇḍalena

kola-vrajaiḥ kavalitāsu mṛṇālikāsu |

tīra-drume davahate’dya sakhe’dhvanīna

śokāya kevalam aloki saras tvayedam ||1746||

vaidya-gadādharasya |

kāsāre mada-matta-vāraṇa-gaṇair ākumbha-magnaṁ payaḥ
pītaṁ yat prabhavoru-vīci-valanair vyāptaṁ samastaṁ jagat |

tasminn eva raveḥ pracaṇḍa-kiraṇa-śreṇī-nipītāmbhasi
prāptāḥ pāntha-nakhaṁpacāḥ pratipadaṁ madhyasthalī-bhūmayaḥ ||1747||

mādhavasya |

sthalaṁ pāśair vyāptaṁ prabala-pavanair ambuja-vanaṁ

jalaṁ kṣīṇa-prāyaṁ vivara-śaraṇaṁ câṇḍaja-kulam |

idānīm etasmin sarasi cira-sevā-praṇayināṁ

vihaṅgānāṁ bhāvī sa khalu puṭa-pāka-vyatikaraḥ ||1748||

kasyacit |

vātaiḥ śīkara-varṣibhiḥ śruti-sukhair haṁsāvalī-nisvanair

unnidraiḥ kamalaiḥ payobhir amalair nītvā parāṁ nirvṛtim |

paścāt kṣīṇa-dhanāṁ vahan nija-tanuṁ dhanyo mṛṇālī-cchalād

arthibhyaḥ pradadau navendu-viśadāny asthīni padmākaraḥ ||1749||

bhavyasya | (Srk 1657, kasyacit)

madoṣṇa-prāgalbhyād vana-kari-ghaṭā yatra vimale

mamajjur niḥśaṅkaṁ taṭa-nikaṭa evonnata-karāḥ |

gate śoṣaṁ daivād vara-sarasi tatraiva taralā

baka-grāsa-trāsād viśati śapharī paṅkam adhunā ||1750||

madhura-śīlasya | (Srk 1043, kasyacit)

### 23. pūrṇa-saraḥ

ghana-samaya-saraḥ kva bhṛṅga-mālāḥ

smarasi tadā vihagāḥ kva bandhu-vācaḥ |

akaruṇā sahaśoṣiṇī mṛṇālī

punar api seyam adhasta eva mūrdhni ||1751||

viriñceḥ |

tīvrārka-dyuti-dahyamāna-vapuṣā dāvānalasyoṣmaṇā

śoṣaṁ dūram upāgatena pathika kleśān muhur mūrcchatā |

bhrāmyad-dīna-dṛśā tṛṣāturatayā kaupīr apo’pīcchatā

majjad-danti patat-patatri sukṛtair etan mayāptaṁ saraḥ ||1752||

kṣitīśasya |

āstām eva saro-vareṇya bhavato dugdhoda-labdhāmṛta-
svāda-spardhi saroja-vṛnda-khacitaṁ haṁsāvataṁsaṁ payaḥ |

sphārollola-suśīta-śīkara-cayāsāra-prasiktānila-
sparśair eva manoharair apagatāḥ saṁtāpa-śoṣa-klamāḥ ||1753||

gosokasya |

yat kūpeṣv api dūra-nihnuta-payo-leśeṣu nītaṁ mano

yat khāteṣv api paṅka-durga-salila-stokeṣu dṛṣṭiḥ kṛtā |

smeroddaṇḍita-puṇḍarīkam asakṛt-kallola-līlā-mayaṁ

tvām āsādya taḍāga samprati sa me śānto nidāgha-jvaraḥ ||1754||

vaidya-gadādharasya |

bhekaiḥ koṭara-śāyibhir mṛtam iva kṣmāntargataṁ kacchapaiḥ

pāṭhīnais tanu-paṅkapīṭha-luṭhanād yasmin muhur mūrcchitam |

tasminn eva sarasy akāla-jaladenāgatya tac ceṣṭitaṁ

yenākumbha-nimagna-vanya-kariṇāṁ yūthaiḥ payaḥ pīyate ||1755||

chittapasya | (Bp 201, Sv 843, dakṣiṇātyasya; Spd 777, akālajaladasya; Srk 1059, dvandūkasya)

### 24. mīnaḥ

pāṭhīna muñca kundadaṁ yad ihāmbu pītvā

miśraṁ nirantara-patat-taṭa-bhūmi-paṅkaiḥ |

unmajjatas tava patiṣyati komalāyāṁ

gāḍhaṁ tanau kurara-cañcu-śara-prahāraḥ ||1756||

vasanta-devasya |

kva śakula-śiśo gambhīrāmbhaḥ saras tava janma-bhūḥ

kva ca nava-jala-krīḍārambhād iyaṁ taṭa-saṅgatiḥ |

tad iha vivare nītvātmānaṁ kulī-ravi-varjite

vigamaya dinaṁ yāvac cāste bakoṭa-kuṭumbakam ||1757||

bhāskara-devasya |

viṣama-viṣadhara-pragāḍha-ghore

sarasi sarasy api niḥspṛho’si jīve |

śaphara pariharedam ātma-deha-

sthitim anucintayataḥ kva nāsti saukhyam ||1758||

kavi-cakravartinaḥ |

śaphara saṁhara cañcalatām imāṁ

ciram agādha-jala-praṇayī bhava |

iha hi komala-vañjula-jālake

vasati duṣṭa-bakoṭa-kuṭumbakam ||1759||

abhinandasya |

saroratnād asmāt saphara tava tīrāvataraṇa-

praṇālī-saṁcāra-vyasanam aśubhaṁ te katham abhūt |

aho mugdhedānīṁ nija-durupacāra-vyavasitāṁ

kuveṇī-baddhaḥ sann anubhava daśām utphalasi kim ||1760||

kasyacit |

### 25. sarpaḥ

chidrānusāra-nipuṇatvam idaṁ tvadīyaṁ

dṛṣṭvā gatau kuṭilatāṁ vadane viṣaṁ ca |

manye sarīsṛâ bhavānucitaṁ manuṣya-

prāṇāpahāra-viṣaye vidhinā niyuktaḥ ||1761||

kasyacit |

etasya jāṅgulika nārpaya mantradarpād

āsye nijāṅgulimayaṁ khalu ko’pi sarpaḥ |

atraiva yasya viṣameṇa viṣeṇa dagdhās

te tvādṛśā nirasavaḥ patitāḥ sahasram ||1762||

nācokasya |

yad vīkṣase śikhim agni-bhuvaḥ sahelaṁ

yad vā vilokayasi tārkṣyam avajñayaiva |

līḍhauṣadhi-parivṛḍho’si yadṛcchayā tad

vandāmahe hara-bhujaṅga tavaiva janma ||1763||

vadiya-gadādharasya |

alam abhimukhair baddhair bhogair alaṁ bhramibhir

dṛśor alam aviralair garjodgārair alaṁ viṣa-vṛṣṭibhiḥ |

kim iha bhujagāḥ kopāvegair amībhir amudritair

nanu bhagavatas tārkṣyasyaite vayaṁ stuti-pāṭhakāḥ ||1764||

tasyaiva |

kṣudrās te bhujagāḥ śirāṁsi namayaty ādāya yeṣām idaṁ

bhrātar jāṅgulika tvad-ānana-milan-mantrānubiddhaṁ rajaḥ |

jīrṇas tv eṣa phaṇī na yasya kim api tvādṛg-guṇīndra-vrajā-

kīrṇa-kṣmātala-dhāvanād api bhajaty ānamra-bhāvaṁ śiraḥ ||1765||

umāpati-dharasya |

### 26. bhekaḥ

api nadatha nikāmaṁ dardurāḥ kiṁ suvarṇa-

dyuti-bharam upanītā nūtanair vāri-pūraiḥ |

ayam acira-vināśī śocanīyas tu bhāvī

sa ciram avaṭa-sīmni prācya eva krayo vaḥ ||1766||

nākokasya |

iyat pṛthvī-mātraṁ tad anu ca nabho-maṇḍalam iyad
iyān pātālānto jalam api pṛthivyām iyad iti |

iti jñātvā kūpe vidita-viṣayo nāyam aparaḥ
paraṁ mugdho bhekaḥ prabalatara-rāvaṁ prakurute ||1767||

jayanandinaḥ |

kiṁ nāma dardura duradhyavasāya sāyaṁ

kāyaṁ nipīḍya ninadaṁ kuruṣe ruṣeva |

kiṁ tāni kelir asitāni sita-cchadānām

ākarṇya karṇa-madhurāṇi na lajjito’si ||1768||

kasyacit | (Smv 36.49)

śrutvā kumbha-bhuvo muner iha durācāraṁ kam apy adbhutaṁ

sindhor andhukuṭumbi dardura-kulaṁ harṣād idaṁ dhyāyati |

gāmbhīryād yadi te na bibhyati na vā trasyanti bhekī-śiśor

atrāgatya sukhaṁ vasantu timayo jātānukampā vayam ||1769||

jalacandrasya |

bhekena kvaṇatā saroṣa-paruṣaṁ yat kṛṣṇa-sarpānane

dātuṁ karṇa-capeṭam ujjhita-bhiyā hastaḥ samullāsitaḥ |

yac cādhomukham akṣiṇī vidadhatā nāgena tūṣṇīṁ sthitaṁ

tan manye viṣa-mantriṇo bhagavataḥ kasyāpi līlāyitam ||1770||

tasyaiva | (Sv 1019, Spd 1177)

### 27. padmam

darpotseka-bhṛtām asādhu caritaṁ prāyeṇa lakṣmī-bhṛtām

āmūlaṁ guṇa-saṁgrahāt tu nalina tvac-ceṣṭitaṁ kiṁ stumaḥ |

yac chuṣke sarasi prayāsi vidaśāṁ saṁvāsa-maryādayā

sampūrṇe kamanīya-komala-dalaṁ bhāsi pravṛddhāṅkuram ||1771||

vasanta-devasya |

kāsāra-śoṣiṇi navodaya-māna-mugdha-
sad-vartikā-nivaha-dāhini dāruṇe’pi |

madhyandinoṣṇa-kiraṇe pratipanna-sakhya-
smeraṁ sukhaṁ jayati citra-caritram abjam ||1772||

yogeśvarasya |

dhik kurmo’sya madhuvratasya caritaṁ doṣātanīṁ durdaśāṁ

dṛṣṭvā yas tava padma-ṣaṇḍa-kumudair dhatte rahas tāṇḍavam |

ślāghyas taṁ punar eka eva yad iha prātaḥ samabhyāgate

tāny evollasitāni saiva sakhitā tac caiva koṣārpaṇam ||1773||

vaidya-gadādharasya |

atraiva sarasi jātaṁ vikasitam

atraiva nirbharaṁ nalinaiḥ |

kāla-vaśā-gata-tuhinair

vilīnam atraiva hā kaṣṭam ||1774||

kasyacit |

kāntis te yadi nirmalā yadi guṇā lakṣmīr yadi sthāyinī
mā gāḥ padma madaṁ tathāpi galitā hy ete śarad-vāsarāḥ |

saṁsparśena tuṣāra-vāri-pṛṣatām ālūna-mūrteḥ saro-
madhye’traiva varāṭakena bhavataḥ stheyaṁ punaḥ kevalam ||1775||

umāpatidharasya |

###  28. bhramaraḥ

śākhini śākhini kusumaṁ

kusume kusume madhukara-kulāni |

viralaṁ san madhu kusumaṁ

viralo rasa-tattvavin madhupaḥ ||1776||

vīrasya |

anyāsu tāvad upamarda-sahāsu bhṛṅga

lolaṁ vinodaya manaḥ sumanolatāsu |

mughdām ajāta-rajasaṁ kali-kāma-kāle

vyarthaṁ kadarthayasi kiṁ nava-mallikāyāḥ ||1777||

vidyāpateḥ | (Kuval. 89, Dr. under 4.33, Sd. 3.177)

madhukara-gaṇaś cūtaṁ tyaktvā gat nava-mālikāṁ

punar api gato raktāśokaṁ kadamba-taruṁ tataḥ |

tad api suciraṁ sthitvā kunde prayāti saroruhaṁ

paricita-guṇa-dveṣī loko navaṁ navam īhate ||1778||

kasyacit | (Sv 740, Spd 829)

yenāmodini kesarasya mukule pītaṁ madhu svecchayā

nītā yena niśā śaśāṅka-dhavalā padmodare śāradī |

bhrāntaṁ yena mada-pravāha-maline gaṇḍa-sthale dantināṁ

so’yaṁ bhṛṅga-yuvā karīra-viṭape badhnāti dṛṣṭiṁ kutaḥ ||1779||

kasyacit | (Spd 837)

aśoke śokārtaḥ kim asi bakule’py ākula-manā

nirānandaḥ kunde saha ca sahakārair na ramase |

kusumbhe viśrambhaṁ yad iha bhajase kaṇṭaka-śatair

asaṁdigdhaṁ dagdha-bhramara bhavitāsi kṣatavapuḥ ||1780||

kasyacit | (Srk 1074)

### 29. svarga-bhramaraḥ

mīlantu paṅkaja-vanāni dalantu vṛkṣāḥ

śuṣyantu dāna-saritaḥ kariṇāṁ kapole |

te’mī vayaṁ madhuliho bhagavān sa yebhyaḥ

pātuṁ samarpayati gaṇḍa-taṭaṁ gajāsyaḥ ||1781||

vaidya-gadādharasya |

nandana-janmā madhupaḥ surataru-kusumeṣu pīta-makarandaḥ |

vaivāda-vanim upetaḥ kauṭaja-kusumeṣu samīhate vṛttim ||1782||

kasyacit |

chāyā-śītalitāt sa-kāñcana-śilotkhelat-kṛtārthārthinas

tat-tan-nirmita-citra-mañjari-gṛhāt krīḍāmilat khecarāt |

ghrātvāpy adbhuta-saurabhoru-laharīḥ kalpa-drumān naiva yad

vegād dhāvati mañju guñjati paraṁ tat ko’yam indindaraḥ ||1783||

ballanasya |

anabhilaṣataḥ śrī-līlābje parāga-vilepanaṁ

tridaśa-kariṇaḥ pātuṁ dāna-pravāham avāñchataḥ |

tridaśa-sumano-gandhāsaktiṁ vimuktavataḥ

sakhe bata khalu śivā saṁtuṣṭasya dvirepha tava sthitiḥ ||1784||

maṅgalasya |

nirānandaḥ kaunde madhuni vidhuro bāla-bakule

rasāle sālambo lavam api lavaṅge na ramate |

priyaṅgau nāsaṅgaṁ racayati na cūte vicarati

smaran lakṣmī-līlā-kamala-madhu-pānaṁ madhukaraḥ ||1785||

chittapasya | (Sk 1.81, Smv 19.8)

### 30. paṅkaja-madhupaḥ

tval-līlā-taralena matta-kariṇā rugṇe ca padmākare

prāṇās te yadi vallabhās tad api kiṁ niṣpaṅkajā medinī |

dūrīkṛtya tu paṅkajaṁ madhupa he tasyaiva yad gaṇḍayor

dānāmbhau nirato’si tad vayam aho vaktuṁ ca lajjāmahe ||1786||

jalacandrasya |

hutāśa-jvālābhe sthitavati ravāv asta-śikhare

pipāsuḥ kiñjalkaṁ praviśati sarojaṁ madhukaraḥ |

tad-antaḥ-saṁrodhaṁ na gaṇayati sandhyā-samaya-jaṁ

jano’rthī nāyāsaṁ gaṇayati kilaikānta-tṛṣitaḥ ||1787||

kasyacit | (Sv 1917)

vigalatu nāma madhūkaṁ

pariṇatim abhyetu hanta sahakāraḥ |

na madhu-daridro madhupaḥ

śaṅke paṅkeruhe jayati ||1788||

jahnoḥ |

amīṣām āmoda-praṇaya-subhagaṁ saṁgatam abhūt

prasūnair unnidraiḥ saha bahubhir eva prativanam |

udanyā na kvāpi vyaramad aravinde param amī

pibanti svacchandaṁ rasam udara0pūraṁ madhulihaḥ ||1789||

śāṭokasya |

iha parimalo yatra vyakto na tatra madhu-śriyo
madhu samadhikaṁ yasmiṁs tasmin na gandha-samṛddhayaḥ |

iti maru-vakaṁ nindan kundād apeta-kutūhalaḥ
kamalam adhikaṁ smāraṁ smāraṁ viṣīdati ṣaṭpadaḥ ||1790||

umāpatidharasya |

### 31. cūta-bhramaraḥ

dhanyas tvaṁ sahakāra samprati phalaiḥ kākān śukān pūrayan

pūrvaṁ tu tvayi mukta-mañjari-bharonnidre ya indindaraḥ |

ākrīḍann aniśaṁ sa naiti phalitaṁ yat tvāṁ vikaśaika-bhuk

tad-dharmo’sya phalāśayā paricayaḥ kalpa-drume’py asti kim ||1791||

vallabhasya | (Srk 1103)

niścettuṁ makaranda-bindu-janitānandāravindākara

krīḍā-niḥspṛhayālu-mānasatayā mandāyamānādaraḥ |

sphārodgacchad-apūrva-mañjari-bhara-prādurbhavat-saurabhaṁ

śraddhālur na kathaṁ prayātu sahasā mākandam indindaraḥ ||1792||

tasyaiva |

ayam iha mugdho madhupaḥ parihṛta-sahakāra-mañjarī-puñjaḥ |

asaralam arasam asāraṁ śākhoṭaka-viṭapam anusarati ||1793||

kasyacit |

svādayantu ciraṁ nāma kokilāś cūta-korakān |

tādṛk parimalaṁ vetti yadi dhanyo madhuvrataḥ ||1794||

vasukalpasya |

vasante santy eva prativanam anidrālu-sumano-

manojña-prārambhā madhura-madhu-sambhāra-suhṛdaḥ |

parolakṣā vṛkṣāḥ param iha rasāleṣu rasikaḥ

sa-līlaṁ rolambaḥ pibati madhu-sāraṁ sarabhasaḥ ||1795||

vanamālinaḥ |

### 32. ketakī-bhramaraḥ

tvaṁ tyaktvā makaranda-mandiram amuṁ phullāravindākaraṁ

cumban nūtana-ketakīṁ pratimuhur yat kaṇṭakaiḥ kīlitaḥ |

udbhrāntasya malīmasasya mukharasyonmatta-cittasya te

re re cañcala-cañcarīka tad idaṁ karmānurūpaṁ phalam ||1796||

ajjokasya |

tyaktvā saroja-madhu-pāna-rasaṁ ca ramyaṁ

yad dhāvito’si kusumaṁ prati ketakīnām |

asyaiva te phalam aho anayasya bhūtaṁ

kiṁ khidyase madhupa kaṇṭaka-viddha-pakṣaḥ ||1797||

kasyacit |

patrāṇi kaṇṭaka-sahasra-durāsadāni

vārtāpi nāsti madhuno rajasāndhakāram |

āmoda-mātra-rasikena madhuvratena

nālokitāni tava ketaki dūṣaṇāni ||1798||

sarasvatyāḥ | (Spd 1012)

hitvā tan-madhu-sadma-padma-vipinaṁ saurabhya-mātrāhṛtaḥ

kiṁ re bhṛṅga mudhaiva dhāvasi madhu-pratyāśayā ketakīḥ |

etāḥ kaṇṭaka-koṭi-saṅkaṭa-dalad-doṇī-puṭotpīḍitaṁ

garbhaṁ bibhrati dhūli-jāla-kalilair āpūritaṁ keśaraiḥ ||1799||

narasiṁhasya |

āmodo bahalaḥ śaśāṅka-kiraṇa-cchāyo dalānāṁ cayo

mṛdvī keśara-saṁhṛtir malayaja-kṣodopamā reṇavaḥ |

ketakyāḥ kusumasya sādhu sakalaṁ doṣas tv ayaṁ kevalaṁ

biddhā na praviśanti yan madhuliho dvāri sthitaiḥ kaṇṭakaiḥ ||1800||

kasyacit |

### 33. parvataḥ

kailāsa re paśupati-sthiti-pātra-mātra-

saṁrūḍha-garvam iha parvata santyajāśu |

dṛṣṭo’si kiṁ nahi sa-līla-samutthitaika-

paulastya-hasta-kamalopari puṣkarābhaḥ ||1801||

dāmodarasya |

murārātir lakṣmīṁ tripura-vijayī śīta-kiraṇaṁ

karīndraṁ paulomī-patir api ca lebhe jala-nidheḥ |

tvayā kiṁ tal-labdhaṁ kathaya mathito mandara-gire

śaraṇyaḥ śailānāṁ yad ayam adayaṁ ratna-nilayaḥ ||1802||

kāmadevasya | (Spd 1068)

dṛṣṭā na dviradāvalī na camarī-pucchānilaḥ sevito

naivāsādi kadāpi mauli-savidhe chatrāyamāṇaḥ śaśī |

nītāḥ kṣauṇi-bhṛto na pāda-padavīṁ dhig daivam ambho-nidhau

magnasyaiva girīndra-putra bhavato maināka yātaṁ vayaḥ ||1803||

vaidya-gadādharasya |

ekasyāyam udeti mūrdhani girer anyasya caiva kramād
astaṁ yāti kalānidhis tad anayor astaḥ praśasto’calaḥ |

ko nāmodayinaṁ karoti na śiro-māṇikyam astaṁ punar

yātaṁ yaḥ kurute bhavān iva sa duṣprāpo’yam uccaiḥ śirāḥ ||1804||

puṇḍarīkasya | (Spd 1079, Smv 36.15)

dhvāntāskandita-loka-locana-jagaj-jīvātu-mud-gatvaraṁ

sūraṁ mūrdhni dadhātu pūrva-śikharī naivātra citrodayaḥ |

prāptās taṁ divase gatāyuṣi parikṣīṇāṁśum etaṁ punaḥ

kurvan mauli-gataṁ karoti caramaś citraṁ dharitrī-dharaḥ ||1805||

mudrāṅkasya |

### 34. malayaḥ

kiṁ tena hema-giriṇā rajatādriṇā vā

yatra sthitā hi taravas taravas ta eva |

vandāmahe malayam eva yad-āśrayeṇa

śākoṭa-nimba-kuṭajā api candanāni ||1806||

kasyacit (Sv 1006)

campaka-taruṇā sārdhaṁ

spardhā śākoṭakasya yuktaiva |

asmin malaya-mahī-bhṛti

sarve kila candanaṁ taravaḥ ||1807||

muṣṭikasya |

mātaṅgāc chataśaḥ puṣāṇa śataśo vyālī-sutān saṁvṛṇu

prīṇīthāḥ śataśas tu gaṇṭa-dṛṣadaḥ śrīkhaṇḍa-śailecchayā |

āsvarga-sthalam āmahītalam athāpātālam āviṣkṛtaṁ

tvat-kīrtis tu na candana-kṣitiruhād anyaḥ samālokyate ||1808||

bhaṭṭa-vetālasya |

bhrātaś candana-śaila muñca jaḍatāṁ vistārayan saurabhaṁ

gacchann eva vilāsibhir marud ayaṁ nirvājam āliṅgyatām |

tiṣṭhann eva paṭīra-koṭara-darī-darvī-karottambhita-

sphārotphulla-phaṇā-sahasra-culuka-grāsena nirvartyate ||1809||

kasyacit |

itas tāvan netre valaya malayādre nidhir apām
apāras tvat-pāda-praṇaya-paratantro nivasati |

athātmānaṁ kiṁ na smarasi kula-śailaṁ kim ayaśaḥ
patākā sarpaughaiḥ pratiśikhari-śākhāsu vahasi ||1810||

vasukalpasya |

### 35. śarabhaḥ

unmukta-krama-hāri-śaila-śikharāt krāmantam anyo dharaḥ
ko’tra tvāṁ śarabhī-kiśora-pariṣad-dhaureya dhartuṁ kṣamaḥ |

tasmād udgama-keli-laṅghana-kalād urvī-talād udvraja
tvad-vāsāya sa eva kīrti-kanaka-jyotsno girīṇāṁ patiḥ ||1811||

vallaṇasya | (Srk 1056)

yasyānuddhura-gandhavāta-kaṇikātaṅkārti-nānā-darī-

koṇodañcad-uro-nigūhita-śiraḥ-pucchā harīṇāṁ gaṇāḥ |

dṛpyad-durjaya-gandha-sindhura-jayotkhātena kā me stutiḥ

smero’yaṁ śarabhaḥ parāṁ hṛdi ghṛṇām āyāti jāta-smayaḥ ||1812||

tasyaiva | (Srk 1046)

api mṛgapatinā karīndra-kumbha-sthala-

dalanodgata-pauruṣeṇa yasya |

bhaya-cakita-dṛśā pranaṣṭam uccaiḥ

sa hi śarabhī-kula-rāja-cakravartī ||1813||

mādhavasya |

yaḥ pṛthvī-valayeṣu virkama-kathā-sīmāsthitir lāghava-

krīḍā-nyak-kṛta-mārutir mṛgapater niḥsīma-darpa-jvaraḥ |

tādṛk tādṛg udañcad-añcita-cayair āścarya-kārī diśām

īśānāṁ sarabhaḥ kathaṁ sa hi bhaved arvāg girāṁ gocaraḥ ||1814||

makarandasya |

nakha-jyotsnā-guccha-snapita-gaja-gaṇḍa-sthala-bhidāṁ

mṛgendrāṇāṁ jetus tava samara-bhūmiṣu śataśaḥ |

hate vā nīte vā bata laghutarāṁ śocya-padavīṁ

śunīnāṁ nāthe’smin sarabha rabhasasyānavasaraḥ ||1815||

kasyacit |

### 36. siṁhaḥ

mṛgendraṁ vā mṛgāriṁ vā hariṁ vyāharatāṁ janaḥ |

tasya dvayam api krīḍā krīḍā-dalita-dantinaḥ ||1816||

kasyacit | (Spd 901)

kiṁ jātair bahubhiḥ karoti hariṇī putrair akārya-kṣamaiḥ

putreṇāpi vanāntare vicalatā yaiḥ sārdham uttrasyati |

ekenāpi karīndra-kumbha-dalana-vyāpāra-śaktātmanā

siṁhī dīrgha-parākrameṇa balinā putreṇa garvāyate ||1817||

bhānoḥ |

utkrāntaṁ giri-kūṭa-laṅghana-sahaṁ te vajra-sārā nakhās

tat-tejaś ca tad ūrjitaṁ sa ca nagonmāthī ninādo mahān |

ālasyād avimuñcatā giri-guhāṁ siṁhena nidrālunā
sarvaṁ viśva-jayaika-sādhanam idaṁ labdhaṁ na kiṁcit kṛtam ||1818||

kasyacit | (Srk 1035)

visraṁ vapuḥ para-vadha-pravaṇaṁ ca karam

tiryaktayaiva viditaḥ sad-asad-vivekaḥ |

itthaṁ na kiṁcid api cāru mṛgādhipasya

tejas tu tat kim api yena jagad-varākam ||1819||

vasundharasya | (Srk 1091)

asaṁjñāḥ khalv ete jala-śikhi-maruddhūsa-nicayāḥ

prakṛtyā garjanti tvayi tu bhuvanaṁ nirmada-madaḥ |

prasīda prārambhād virama vinayethāḥ krudham imāṁ

hare jīmūtānāṁ dhvair iyam udīrṇo na kariṇām ||1820||

amara-siṁhasya | (Srk 1071)

### 37. siṁha-śāvaḥ

nābhyastam ākramaṇam aṅkuritā na daṁṣṭrā

sphītaṁ na varṣma nakharair draḍhimā na labdhaḥ |

nādas tathāpi mṛdur eva sa ko’pi siṁha-

śāvasya yena vimadāḥ kariṇo bhavanti ||1821||

samprāpya keśari-kiśoram araṇyam etad

ity udbhayaṁ bhramati yūtham anekapānām |

eṣo’py ajāta-saṭamaṁsa-taṭaṁ vidhūya

tan māṁsa-gṛdhnu-rasato’pi nakhān niyuṅkte ||1822||

vyādhūyāṁsāvanudita-saṭau tāra-mañju dhvanantaḥ

pāṇī nātisphuṭa-kararuhau grāvṇi kaṇḍūyamānāḥ |

cakṣuḥ kopāt kuṭilam arūṇaṁ bibhrataḥ siṁha-śāvā

diṣṭyā caṇḍa-dhvanita-jaladaṁ vyoma nirbhālayanti ||1823||

anudita-saṭāvaṁsau nātisphuṭāḥ karajāṅkurā

daśana-mukulodbhedaḥ stoko mukhe mṛdu garjitam |

mṛga-pati-śiśor nāsty adyāpi kriyā sva-kulocitā

mada-kṛta-mahā-gandhasyāndhyaṁ vyapohati dantinām ||1824||

tasyaiva |

haṁho siṁha-kiśoraka tyajasi cet kopaṁ vadāmas tadā

hatvaivaṁ kariṇāṁ sahasram akhilaṁ kiṁ labdham āyuṣmatā |

itthaṁ kartum ahaṁ samartha iti ced dhiṅ mūrkha kiṁ sarvato

nālaṁ plāvayituṁ jagaj-jala-nidhir yad dhairyam ālambate ||1825||

vīrya-mitrasya | (Srk 1060)

### 38. jarat-siṁhaḥ

śaktir nākramaṇasya danta-nakharaṁ tūnmūla-māṁsāvali-

glānaṁ locanam andham uddhata-bali-vyāsaṅga-śīrṇaṁ vapuḥ |

tad bhoḥ krīḍata kuñjarādhipatayaḥ svacchandam antar mṛgāḥ

kampaṁ muñcata keśarī vidhi-vaśāt prāpto jarā-durduśām ||1826||

nākokasya |

nabhasi caratām abhodānāṁ niśamya ravaṁ manāg

anibhṛta-guru-dhvānair yasya prabhinnam abhūj jagat |

bata pariṇataḥ kālaḥ ko’yaṁ kareṇu-ghaṭāhata-

kṣitiruham aṭat kārān pārśve śṛṇoti sa keśarī ||1827||

vaidya-gadādharasya |

vadanam adaśanaṁ ślathā nakhānāṁ

pariṇatir asthira-ghargharo ninādaḥ |

iti vahati daśāpadaṁ mṛgendre bata

kalabhair upabhujyate taṭīyam ||1828||

tasyaiva |

yan-nidrālasa-kaṇṭha-nāda-kalikāṁ śrutvaiva dūrād itaḥ

pratyekaṁ sa hi mūrcchayā nipatito gandha-dvipānāṁ gaṇaḥ |

tasyaivādya mṛgādhipasya purataḥ pronmukta-caṇḍa-svanā

niṣkampaṁ vicaranti durdura-vasāpānonmadāḥ pheravāḥ ||1829||

gosokasya |

āstāṁ tāvad asīma-pauruṣa-juṣaḥ saṁmānitāty-adbhuta-
prārambhābhyadhika-kriyasya sa khalu prācyaḥ pracāro hareḥ |

jīrṇasyāpi ca vindhya-kandara-darī-dvārāvatārākṣamair

aṅgair aṅga-bhṛto dalanti darato gandhena gandha-dvipāḥ ||1830||

vallaṇasya |

### 39. gajaḥ

akasmād unmatta praharasi kim adhva-kṣiti-ruhaṁ

hradaṁ hastāghātair vidalasi kim utphulla-salilam |

tadā jānīmas te karivara madodgāram asamaṁ

saṭāṁ suptasyāpi spṛśasi yadi pañcānana-śiśoḥ ||1831||

nārāyaṇasya | (Srk 1072)

tāpo nāpagatas tṛṣā na ca kṛśā dhautā na dhūlī tanor

na svacchandam akāri kanda-kavalaḥ kā nāma kelīkathā |

dūronmukta-kareṇa hanta kariṇā spṛṣṭā na vā padminī

prārabdho madhupair akāraṇam aho jhaṅkāra-kolāhalaḥ ||1832||

ācārya-gopīkasya | (Spd 923, Smv 23.10)

eṇa-śreṇiḥ śaśaka-nikaraḥ śallakīnāṁ kadambaṁ
kola-vyūhaḥ spṛśati sukhitāṁ yatra tatrāpi kuñje |

ko nāmāsmin bata hatavane pādapas tādṛg uccair

yasya cchāyā-mayam adhivasaty uṣṇa-rugṇo gajendraḥ ||1833||

kasyacit |

madhye-vindhya-vanaṁ sa-līla-vasatiḥ svacchanda-sat-padminī-

kandair yasya sadāśitaṁ bhava-vidhiḥ krīḍā-kariṇyaḥ śatam |

talpaṁ śaivalinī-dalāni milito daivān marūṇāṁ taṭe

jihmas tāmyati saṁsmarann anudinaṁ vindhyaṁ sa gandha-dvipaḥ ||1834||

narasiṁhasya |

jighṛkṣur vā muktāṁ daśanam athavā hanti kariṇaṁ

sa cāṇḍāla-vyādho gaṇayati na lābhāpacayitām |

purāṇaḥ pratyagraṁ phalam iha hi vikrīya katicit

sa nāgendro jīvan kati kati na lakṣāṇi labhate ||1835||

tripurāri-pālasya |

### 40. vanya-gajaḥ

iha vyādha-vyūhaḥ paṭu-ghaṭita-yantra-praharaṇo
mṛgendrāṇāṁ valgat prakhara-nakharāṇāṁ kulam iha |

ihālaṅghyaḥ śailo bahalatara-paṅkā sarid iha
pradīpto’gnir madhye-vanam ahaha kaṣṭaṁ kari-pateḥ ||1836||

kasyacit |

karin mā garjoccair mūga-patir ihāste’tinikaṭe
na dṛṣṭas tvaṁ daivād apasara sudūraṁ drutam itaḥ |

na kiṁ paśyasyagre khara-nakhara-nirdārita-kari-
prakīrṇāsthi-śreṇī-dhavalitam imaṁ śaila-kaṭakam ||1837||

saṁgrāma-candrasya |

etasmin ghana-baddha-sampadi vanotsaṅge navāptoṣmabhiḥ
svacchandaṁ gamitaḥ sukhena katibhiḥ kālo na dantāvalaiḥ |

dhig jāto’si tadātra dagdha-samaye dantin yadā nodakaṁ
no vṛkṣā na tṛṇāni kevalam ayaṁ dāvānalaḥ krīḍati ||1838||

vaidya-gadādharasya |

he nāgendra pulinda-pattanam itaḥ pārśve sudūre girir

valmīkasya na kasyacit tava padāropān na rūpāntaram |

vanyā-magna-kareṇu-kāruṇikatām āsthāya māsthāḥ sthalīr

mā lumpanti purā purāṭṭa-vinaṭat-pūroccayā vīcayaḥ ||1839||

taila-pāṭīya-gāṅgokasya |

mada-salila-kṛtāndhyaiḥ ṣaṭpadair jāta-līla

vraja gaja vanam anyac caṇḍaśākhi-prakāṇḍam |

iha bahala-palāśoddāma-ramye tavāsau

na khalu kadala-ṣaṇḍe gaṇḍa-kaṇḍū-vinodaḥ ||1840||

guroḥ |

### 41. matta-gajaḥ

gale pāśas tīvraś caraṇa-yuga-yugme ca nigaḍo

dṛḍhaḥ kakṣā-bandhaḥ śirasi sṛṇi-ghātaḥ kharataraḥ |

naraḥ skandhārūḍho bata ramaṇa-yogye’pi samaye

na jānīmo mūḍha dvirada-vara kasmāt tava madaḥ ||1841||

laṅga-dattasya | (Spd 931)

ayaṁ dūra-bhrāntaḥ paṭutara-pipāsā-kula-manāḥ

kapole te matta-dvipa nipatitaḥ ṣaṭpada-yuvā |

tvam apy etāṁ pīna-śravaṇa-dara-dolā-vyasanitāṁ

vimuñca svācchandyād apanayatu tāvat tṛṣam imām ||1842||

surabheḥ |

nīvāra-prasavāgra-muṣṭi-kavalair yo vardhitaḥ śaiśave

pītaṁ yena sarojinī-dala-puṭe homāvaśiṣṭaṁ payaḥ |

taṁ dānāvasare tu matta-madhupa vyālola-gaṇḍaṁ gajaṁ

sānandaṁ sabhayaṁ ca paśyati muhur dvāre sthitas tāpasaḥ ||1843||

manokasya | (Sv 637, Spd 918, Srk 1689)

dāna-klinna-kaṭasya kuñjara-pateḥ svacchanda-saṁvardhanaiḥ

kṣīyante yadi koṭayo’py apacayaḥ kiṁ tena bhūmī-bhujām |

yenaikena raṇāṅgaṇa-praṇayinā nirjitya śatroḥ padaṁ

dīyante nija-nāyakāya vasudhā-cakrādhipatya-śriyaḥ ||1844||

vāsudeva-senasya |

grāmyām agre kareṇuṁ svayam upanayatā yena baddho’si pāśair

yena kṣuṇṇaṁ śiras te sṛṇibhir amasṛṇair yena bāhyaḥ kṛto’si |

tat-pādāṅguṣṭha-saṁjñā paravaśa-hṛdayo draṣṭu-kāmān amantūn

jantūn abhyeṣi hantuṁ tvam asi gajapate satyam eko madāndhaḥ ||1845||

umāpati-dharasya |

### 42. paṅka-patita-gajaḥ

dūrād eva karañja-sarja-sarala-prāyān vtlokya drumān

kṣut-kṣāmo vikalaḥ karī kṣiti-bhṛtaḥ pādāntike prasthitaḥ |

mohād āgata eva nirbhara-darī-durge nirālambano

nirmagnaḥ kim ayaṁ karoti bhagavān yasya pratīpo vidhiḥ ||1846||

śaṅkara-devasya |

yal-līlā-mada-medurā madhuliho yad-danta-kānti-tviṣaḥ

śītāṁśoḥ śriyam āvahanti gamanād bhraśyanti yasyācalāḥ |

jānīmaḥ kim akāṇḍa-caṇḍima-guṇān daivasya yena kṣaṇān

magnaḥ kāsara-keli-paṅkila-taṭopānte sa dantābalaḥ ||1847||

śālūkasya |

raṭitam anucitaṁ te kaḥ karāsphāla-kālaḥ

pracalitam atimātraṁ gātra-nirmajjanāya |

katham api patitas tvaṁ dustare paṅka-rāśau

kuru kari-vara dhairyaṁ durjayā daiva-rītiḥ ||1848||

pāmpākasya |

kareṇur nāhūtā nija-kavala-bhāga-praṇayinī
na cāmṛṣṭaḥ snehāt kara-kisalayenāpi kalabhaḥ |

sa yenāsau darpāt pratigaja-jigīṣā-rabhasataḥ
krudhā dhāvan magno hrada-payasi kaṣṭaṁ kari-patiḥ ||1849||

tripurāri-pālasya |

na paśyaty evāśāḥ śrayati na viṣādaṁ na manasā

saumddhāre śaktaṁ bhuvi kam api nānyaṁ gaṇayati |

sa jambāle magno nija-garima-gambhīra-rabhasa-

sphurad-romodbhedaḥ ślathayati karī jīvana-rasam ||1850||

tasyaiva |

### 43. baddha-gajaḥ

re revā-taṭa-keli-lampaṭa-vapḥ śokaṁ vṛthā mā kṛthāḥ

kumbhin kumbha-samāhṛtaṁ piba payo bandhyaiva vindhya-smṛtiḥ |

tābhiḥ kānana-kuñjarībhir adhunā daivena dūrīkṛto

vellat-pallava-śallakī-vana-latā-kuñjeṣu te vibhramaḥ ||1851||

kaṅkaṇasya |

ghāsa-grāsaṁ gṛhāṇa tyaja gaja-kalabha prema-bandhaṁ kariṇyāṁ

pāśa-granthi-vraṇānām aviratam adhunā dehi paṅkānulepam |

dūrībhūtās tavaite śavara-vara-vadhū-vibhramodbhrānta-dṛṣṭā

revā-tīropakaṇṭha-cyuta-kusuma-rajo-dhūsarā vindhya-pādāḥ ||1852||

bhartṛ-meṇṭhasya | (Sv 640, hastipakasya; Spd 928, kasyacit)

tyakto vindhya-giriḥ pitā bhagavatī māteva revā-nadī

te te sneha-nibandha-bandhura-dhiyas tulyodayā dantinaḥ |

tval-lobhān nanu hastini svayam idaṁ bandhāya dattaṁ vapus

tvaṁ dūre dhriyase luṭhanti ca śiraḥ-pīṭhe kaṭhorāṅkuśāḥ ||1853||

tasyaiva |

no manye dṛḍha-bandhana-kṣatam idaṁ naivāṅkśodghāṭanaṁ

skandhārohaṇa-tāḍanāt paribhavaṁ naivānya-deśāgamam |

cintāṁ ye janayanti cetasi paraṁ smṛtvā sva-yūthaṁ vane

siṁha-trāsita-bhīta-bhīru-kalabhā yāsyanti kasyāntikam ||1854||

pāmpākasya | (Spd 934)

ayi kṣudro mābhūn mati-mahima-garvo manasi vaḥ

karī yāto bandhaṁ yad iha vinayas tatra vijayī |

ayaṁ krodhādhmātas tyajati vinayaṁ cen mada-vaśāt

tataḥ skandhāvāraṁ na kim akhilam evākulayati ||1855||

tripurāri-pālasya |

### 44. mṛgaḥ

śānte’pi svayam eva dāva-śikhini krūraṁ kirātādhipe

cāpaṁ saṅkalayaty api ślathayati vyādhe ca tāṁ vāgurām |

sāraṅgasya na paśyataḥ sahacarīm udbhinna-bāṣpāmbhaso

nirdagdhaṁ vapur āhatāni parito marmāṇi rugṇā gatiḥ ||1856||

jalacandrasya |

nādatse haritāṅkurān kvacid api sthairyaṁ na yad gāhase

yat paryākula-locano’si karuṇaṁ kūjan diśaḥ paśyasi |

daivenāntarita-priyo’si hariṇa kṣāmo’si yat pratyahaṁ

pradadri pratikānanaṁ pratinadi prayūṣaraṁ dhāvasi ||1857||

keśaṭasya | (Srk 756)

vanyaiḥ prāṇini kānaneṣu hariṇas tad-gātra-vairī nijaḥ

krūro’raṇya-patis tad atra śaraṇaṁ śānto’sty adūre muniḥ |

ity asminn upasedivān ayam asāv asyaiva durdaivato

mā bhaiṣīr iti bhāṣaṇe’py akaruṇo jāto’tha vācaṁyamaḥ ||1858||

ratnamālīya-puṇḍrokasya |

nāsanne’pi dadāti śaṣpa-vipine kṣāme dṛśau na kṣipaty

accāccheṣu ca nirjhareṣu rasanānālīm udanyāturaḥ |

na svastho bata kautukād api suhṛd-goṣṭhīṣu tiṣṭhāsati

dhyāyan mekala-kanyakā-vanam avicchinnāśru-vego mṛgaḥ ||1859||

bhaṭṭa-śālīya-pītāmbarasya |

durgāraṇya-darīṣu bhūruha-ghana-cchāye śayālus tṛṇāny

āsvādyodara-pūram accha-sulabhair ambhobhir āpyāyitaḥ |

eṣa preṅkhad-apāṅga-bhaṅgiṣu sahādhītī kuraṅgī-dṛśāṁ

krūra-vyādha-kuleṣu hanta piśitaiḥ svair iva vairī mṛgaḥ ||1860||

dharma-yogeśvarasya |

### 45. vyādhopahata-mṛgaḥ

tyaktaṁ janma-vanaṁ tṛṇāṅkaravatī māteva muktā sthalī

viśrāma-sthiti-hetavo na gaṇitā bandhūpamāḥ pādapāḥ |

bālāpatya-viyoga-kātara-mukhī tyaktārdha-mārge mṛgī

mṛgyantaḥ padavīṁ tathāpy akaruṇā vyādhā na muñcanti mām ||1861||

dharma-pālasya | (Sv 654, muktāpīḍasya)

chittvā pāśam apāsya kūṭa-racanāṁ bhittvā balād vāgurāṁ

paryantāgni-kalāpa-jāla-kuṭilān nirgatya dūraṁ vanāt |

vyādhānāṁ śara-gocarād atijavenotplutya gacchan mṛgaḥ

kūpāntaḥ-patitaḥ karotu viguṇe kiṁ vā vidhau pauruṣam ||1862||

kasyacit | (Sv 655, muktāpīḍasya; Spd 940, Srk 1493, kasyacit)

priyāyāṁ svairāyām atikaṭhina-garbhālasatayā

kirāte cākarṇaṁ dhṛta-dhanuṣi dhāvaty anupadam |

priyā-prema-prāṇa-pratibhaya-vaśākṛta-vikalo

mṛtgaḥ paścād ālokayati ca muhur yāti ca muhuḥ ||1863||

kālidāsasya | (Srk 1169, kasyacit)

bhuvo vanyā magnāḥ śiśur ayam adṛṣṭa-vyatikaraḥ

kuraṅgo hantāraḥ savidha iti santāpa-taralaḥ |
aye naukārūḍha pratikṛti-matis tvan-mukham aho

muhuḥ paśyan majjaty akaruṇa tathāpi praharasi ||1864||

tilacandrasya |

yady etad vipinaṁ vipannam ahaha kṣuṇṇaṁ kim etat saras

tac cet kiṁ punar agrato nanu dhanur dhvānaḥ paṭīyān ayam |

adya śvo vijaniṣyamāṇa-hariṇī-saṁcāra-cintā-camat-

kāra-klānta-manā manāg avanata-grīvo mṛgas tāmyati ||1865||

tasyaiva |

### 46. dāvopahata-mṛgaḥ

garbha-klānti-bharālasāṁ ghana-marud-vyālola-dāvānala-

jvālājāla-samākulāṁ sahacarīm ālokya lolekṣaṇām |

vegād dūra-vinirgato’pi sapadi vyāvṛtya dhāvan mṛgo

gacchantīṁ smṛti-śeṣatām upagataḥ snehasya kiṁ duṣkaram ||1866||

surabheḥ |

cirayati hariṇī haranti jīvaṁ

śabara-śarās taru-vahnayaḥ sphuranti |

iti bata hariṇaḥ kṣaṇaṁ vanāntar

viśati viṣīdati mūrcchati prayāti ||1867||

jalacandrasya |

mṛga visṛja viṣādaṁ dagdha-valmīka-kūṭa-

sphuṭanakaṭu-vigandho naśvaro’yaṁ hutāśaḥ |

jaladhara-jaladhārotkaṇṭhi-sāraṅga-tṛṣṇā-

cchid-ura-mudira-mālā-medurā dyaur idānīm ||1868||

dharma-yogeśvarasya |

ito dāva-jvālā sthala-bhuva ito jāla-jaṭilā
ito vyādho dhāvaty ayam anupadaṁ cakrita-dhanuḥ |

ito’py agre tiṣṭhaty ayam ajagaro vistṛta-mukhaḥ
kva yāyāt kiṁ kuryān mṛga-śiśur ayaṁ daiva-vaśagaḥ ||1869||

kasyacit | (Srk 1508)

vyomārdhe jvalito raviḥ kavalitaṁ dāvānalaiḥ kānanaṁ

dhūmyābhir na diśaḥ sphuranti paritaḥ panthāḥ śilā-danturaḥ |

itthaṁ śoṇita-sikta-sṛkkaṇi yathā prāṇaṁ mṛge dhāvati

vyādhenāpi śarāsane karuṇayā nāropitāḥ patriṇaḥ ||1870||

umāpatidharasya | (Smv 26.8)

### 47. mṛgī

anugṛhāṇa śiśūn abhilaṅghitā

śabara-vāri-vihāra-vana-sthalī |

visṛja kātaratām idam agrato

harini kāruṇikasya tapo-vanam ||1871||

kasyacit |

hariṇi bhilla-samāja-samākulaṁ

vraja saro’tha kim atra vilambase |

viśati pātum apo na tapo-vanād

idam abhakṣya-palā kapilāpi gauḥ ||1872||

capaladevasya |

hariṇi sānuni mānuṣa-varjite

cara visṛja na nirbharam arbhakān |

tava tarakṣu-kula-kṣubhitodare

vasumatī-bhṛti nirvṛtir eva kā ||1873||

tasyaiva |

iha nibhṛta-nipāta-mūka-pādaṁ
valayita-kārmuka-vallayaḥ kirātāḥ |

bhava-dala-savilokanānabhijñā-
mṛga-gṛhiṇi praharanti gaccha dūram ||1874||

mandokasya |

ādāya māṁsam akhilaṁ stana-varjam aṅgān

māṁ muñca vāgurika yāmi kuru prasādam |

sīdanti śaṣpa-kavala-grahaṇānabhijñā

man-mārga-vīkṣaṇa-parāḥ śiśavo madīyāḥ ||1875||

chittipasya | (Sv 660, Spd 4015, Smv 90.1)

### 48. nānā-paśavaḥ

ambho bhajasva ciram asya yathābhilāṣam

etan na tāṇḍavaya sairibha kānanaṁ ca |

duśceṣṭitena yadanena bhṛśaṁ tavaiṣa

dhvastāśayo bhavati niṣkaluṣas taḍāgaḥ ||1876||

vaidya-gadādharasya |

nāmībhiḥ prasavaiḥ svayaṁ nipatitair bhūmau vidhatte dhṛtiṁ

nāroḍhuṁ paripāka-medura-phalāḥ śaknoti śākhā-śikhāḥ |

aprajñāta-nija-prabhāva-kupitaḥ kokūyamāno ruṣā

lipsur vānara-sūnur eṣa lavalī-kṣoṇīruhaṁ karṣati ||1877||

umāpati-dharasya |

yac cāṇḍāla-gṛhāṅgaṇeṣu vasatiḥ kauleyakānāṁ kule

janma svodara-pūraṇaṁ ca vighasair na sparśa-yogyaṁ vapuḥ |

tan mṛṣṭaṁ sakalaṁ tvayādya śunaka kṣoṇīpater ājñayā

yat tvaṁ kāñcana-śṛṅkhalā-valayitaḥ prāsādam ārohasi ||1878||

mādhava-senasya |

pūtaḥ śrauta-pariṣkriyābhir avahībhāvāya yo dīkṣitaḥ

ślāghyā yasya gayā-śiraḥ sahacarī tulyo’śvamedhena yaḥ |

m>as>av edjamataś cireṇa kalitaś cakra-tri-śūlāṅkito

dhik karmāṇi turuṣka-veśmani surākāṇḍāla-vāhī vṛṣaḥ ||1879||

sājokasya |

ucchrāyo jana-bhīti hetur adhikaṁ vaikṛtyam udgrīvatā
sarvatra pratiparva-vikrama-bhavaḥ krūro marur-janma-bhūḥ |

yasyoccaiḥ kaṭu-kaṇṭaka-praṇayitā dhik kaṣṭam uṣṭre paśau
tasmin rāja-parigrahaḥ sa ca mahā-śabda-dvayī-bhājanam ||1880||

govindasya |

### 49. taruḥ

śākhānām upari sthitaiḥ śakunibhir dūrād gṛhītā diśaḥ

sadyo-mukta-phalair vivṛtya kapibhiḥ paśyadbhir eva sthitam |

chāyāpās tapariśramaiś ca pathikair ātmā paraṁ rakṣito

na kṣudrair nipatan niśāta-para-śāvātmārpitaḥ śākhini ||1881||

abhinandasya |

mūrdhāropaṇa-satkṛtair diśi diśi kṣudrair vihaṅgair drutaṁ

chāyā-dāna-nirākṛta-śrama-bharair naṣṭaṁ mṛgair bhīrubhiḥ |

hā kaṣṭaṁ phala-lolupair apasṛtaṁ śākhāmṛgaiś cañcalair

ekenaiva davānala-vyatikaraḥ soḍhaḥ paraṁ śākhinā ||1882||

kasyacit | (Srk 1024)

succhāyaṁ phala-bhāra-namra-śikharaṁ sarvārti-śānti-pradaṁ

tvām ālokya subhūruhaṁ khalu vayaṁ mārgaṁ vihāyāgatāḥ |

antas te yadi koṭarodara-calad-vyālāvalī-visphurad-

vaktodvānta-viṣānalātibhayadaṁ dhanyas tadānīṁ bhavān ||1883||

vidyāyāḥ | (Srk 1050)

vyākurmahe bahu kim asya taroḥ sadaiva

naisargiko yad upakāra-rasaḥ pareṣu |

unmūlito’pi marutā bata vāri-durge

mārge yad anya-jana-saṁkramatām upetaḥ ||1884||

kasyacit | (Srk 1090)

soḍha-prauḍha-hima-klamāni śanakaiḥ patrāṇy adhaḥ

sambhāvya-cchada-vāñchayaiva taravaḥ kecit kṛtaghna-vratāḥ |

nāmany anta tadātanīm api nija-cchāyākṣitiṁ taiḥ punas

teṣām eva tale kṛtajña-caritaiḥ śuṣyadbhir apy āsyate ||1885||

acala-siṁhasya | (Smv 33.8, bilhaṇasya; Srk 1042)

### 50. kalpa-taruḥ

sarvārthinām abhimatāni phalann api tvaṁ

kalpāvanīruha na mānavatām upāsyaḥ |

yasmāt tvayā na vihito viduṣāṁ niḥśeṣas

teṣām akāri viphalaḥ saphalaḥ prayāsaḥ ||1886||

nākokasya |

bāla-vāmana-vṛddhānāṁ natvā yo na phala-pradaḥ |

tasmin kalpa-tarau stabdhe labdhenāpi phalena kim ||1887||

rāja-kubja-devasya |

patrāṇi prathamaṁ drutāni vikulair utkhāta-mūlaḥ kramāt

kīṭaiḥ kalpa-mahīruhaḥ sa patito bhagnāḥ śataṁ vallayaḥ |

ekebhyo’pi punaḥ prarohati bhṛśaṁ tasyāṅkara-grāmaṇīḥ

pūrvāśādhipatiḥ prasīdati sa ced devo dayāvān hariḥ ||1888||

balabhadrasya |

niṣpannāḥ kati nāma nāmara-puropānteṣu bhūmiruhaḥ

ślāghyas tatra sa eva kalpa-viṭapī yatrāsate’mī guṇāḥ |

saṁkalpāḥ phala-dohadāni phalitaṁ ratnāni vṛttir jagat-

kleśa-ccheda-nidānam unnatir anullaṅghyā yaśo durjayam ||1889||

śaraṇasya |

svarṇaḥ skandha-parigraho marakatair unmīlitāḥ pallavā

muktābhistavaka-śriyo madhulihāṁ vṛndāni nīlopalaiḥ |

saṁkalpānuvidhāyi yasya phalitaṁ kas tasya dhatte tulāṁ

dhig jātiṁ druma-saṁkathāsu yad asau kalpa-drumāpi drumaḥ ||1890||

gadādhara-nāthasya | (Spd 988, Smv 33.11)

### 51. candanaḥ

śrama-cchittyai chāyāṁ bhaja pathika he candana-taror

iha vyāla-vrātaḥ punar iti bhayaṁ mā khalu kṛthāḥ |

idānīm etasmin kṛta-vasatayaḥ santi śikhinaḥ

svanair yeṣāṁ ramyair api hi phaṇinaḥ kvāpy apasṛtāḥ ||1891||

acala-siṁhasya |

āmodais te diśi diśi gatair dūram ākṛṣyamāṇāḥ
sākṣāl lakṣmīṁ tava malayaja draṣṭum abhyāgatāḥ smaḥ |

kiṁ paśyāmaḥ subhaga bhavataḥ krīḍati kroḍa eva
vyālas tubhyaṁ bhavatu kuśalaṁ muñca naḥ sādhayāmaḥ ||1892||

tasyaiva (Spd 998, Smv 33.24, Srk 1078)

kṣiptaś cen malayācalendra bhavataḥ pādopajīvī nijas

tair utpāṭya nikuñja-nirjhara-payaḥ-pūraiḥ paṭīra-drumaḥ |

tan niryātu jahātu pannaga-kulaṁ tāpaṁ nihantu śriyaṁ

dhattāṁ vindatu vandyatāṁ trijagatāṁ tvat-kīrtim unmudrayan ||1893||

sāñjā-nandinaḥ |

kakubhi kakubhi bhrāmaṁ bhrāmaṁ vilokya vilokitaṁ

malayaja-samo dṛṣṭo’smābhir na ko’pi mahīruhaḥ |

upacita-raso dāhe cchede śilā-tala-gharṣaṇair

adhikam adhikaṁ yat saurabhyaṁ tanoti manoharam ||1894||

bhāmahasya | (Srk 1082)

kva malaya-taṭī janma-sthānaṁ kva te ca vanecarāḥ

kva khalu paraśu-cchedaḥ kvāsau dig-antara-saṅgatiḥ |

kva ca khara-śilā-paṭṭe ghṛṣṭiḥ kva paṅka-sarūpatā

malayaja sakhe mā gāḥ khedaṁ guṇās tava vairiṇaḥ ||1895||

malayajasya | (Srk 1053)

### 52. aśvatthaḥ

chāyām asya niṣevya pippala-taror ākṛṣya śākhāḥ śataṁ

bhuktaṁ prāg iti lajjayā gajapate kiṁ nātra viśramyate |

daivenedṛśa-yoga eva ghaṭito yat tvādṛśāṁ koṭibhis

tādṛk tādṛg ayaṁ kṛtaḥ punar abhūd etādṛśaḥ pallavaiḥ ||1896||

īśvara-bhadrasya |

satyaṁ pippala-pādapottama ghana-cchāyonnatena tvayā

san-mārgo’yam alaṅkṛtaḥ kim aparaṁ tvaṁ mūrti-bhedo hareḥ |

kiṁ cānyat-phala-bhoga-kṛṣṭa-mukharās tvām āśritāḥ patriṇo

yat-puṁskokila-kūjitaṁ vidadhate tan nānurūpaṁ param ||1897||

śālika-nāthasya | (Srk 1061, kasyacit)

nonmīlantu nitambinī-karatala-spardhābhṛtaḥ pallavāḥ

pratyudyāntu na vaiṇa-nābhi-madhurā modāḥ prasūna-śriyaḥ |

nābhuvan phala-sampado madhu-rasa-prasyanda-bhājas tathāpy

aśvatthasya gataḥ sukhena jagatāṁ vandyasya janma-grahaḥ ||1898||

umāpatidharasya |

sākṣān naiṣa karoti kām api mudaṁ nādṛtya hanty āpado

na prīṇāti manīṣiṇāṁ śravaṇam apy āśvāsanā-sūktibhiḥ |

tasyāmbhodhi-sutāpater bhagavato’dhiṣṭhāna-mātrād asau

duḥsvapnān viniveditān apaharaty aśvattha-bhūmīruhaḥ ||1899||

tasyaiva |

patrāṇi truṭitāni kīṭa-paṭalair āmūlam unmūlitāḥ

śākhā vanya-mataṅgajair na karabhair āsvādya muktā tvacaḥ |

sthāṇuḥ kevalam asti pippala-taros tatrāpi śītāturair

grāmīṇaiḥ paritaḥ kuṭhāra-patanārambhaḥ parāmṛśyate ||1900||

tasyaiva |

### 53. cūtaḥ

tais tair janma-prabhṛti viditair dohadaiḥ prāk-prayatnāt

siktvā siktvā katham api ghaṭī-yantra-muktaiḥ payobhiḥ |

nītvā cūtaṁ phala-samudayāvāpti-yogyām avasthāṁ

tatra snehaṁ tyajasi kim ivodyāna-pāla kṣaṇena ||1901||

kasyacit |

dagdhāḥ ke’pi davānalena katicid bātyārayāndolanair

vyāpannāḥ kultiśābhighāta-rujayā kecid visṛṣṭāsavaḥ |

ekaḥ klānta-janāśrayo vijayase cūta tvam urvīruhāṁ

dhig daivaṁ bhavato’pi kīṭa-paṭalair antaḥ praveśaḥ kṛtaḥ ||1902||

vaidya-gadādharasya |

he cūta-druma kiṁ mudhaiva madhupān prīṇāsi kiṁ kokilān

jalpanto madhurāṇi nitya-malinā naite cira-sthāyinaḥ |

tān ullāsaya pallavān anudinaṁ yair āhitām unnatiṁ

bibhrāṇaḥ pratiparva-nirbhara-phalair uttuṅgatāṁ yāsyasi ||1903||

vaidya-trivikramasya |

yo dṛṣṭaḥ sphuṭad-asthi-sampuṭa-mukhān niryat-pravālāṅkuro

labdhaḥ sa dvidalādika-krama-vaśād ārūḍha-śākā-śataḥ |

snigdhaṁ pallavito ghanaṁ mukulitaḥ sphāra-cchadaṁ puṣpitaḥ

sotkarṣaṁ phalito bhṛśaṁ ca vinataḥ ko’py eṣa cūta-drumaḥ ||1904||

kasyacit | (Spd 1019, hetukasya; Smv 33.17, harṣasya; Srk 1104)

sugandhiḥ ko’pi syāt kusuma-samaye ko’pi viṭapī

śalāṭau sāmodaḥ phala-pariṇatu kāpi surabhiḥ |

prasūna-prārambhāt prabhṛti phala-pākāvadhi punar

jagaty ekatraiva sphurati sahakāre parimalaḥ ||1905||

umāpatidharasya |

### 54. aśokaḥ

chāyāti-sāndra-śiśirā nava-pallavāni

snigdhāni mugdha-surabhiḥ stavaka-prabandhaḥ |

sthitvā phalāni sadṛśāni vidhehi mā vā

dṛṣṭvaiva te mukham aśoka vayaṁ viśokāḥ ||1906||

nākokasya |

santu svādu-phalāḥ śataṁ parimala-ślāghya-prasūnāvalī-

saṁbādhāś ca śataṁ vasanta-samaye vaiśeṣikāḥ śākhinaḥ |

utphulla-stavaka-srag-ujjvala-nava-protkhela-vallir yathā

kaṅkelliḥ śriyam asya puṣyati tathā kaḥ prekṣaṇīyoparaḥ ||1907||

tasyaiva |

kiyantaḥ santy ete jagati taravaḥ ko’pi na punaḥ

prasūnārthaṁ nārī-caraṇa-paricaryā gatir abhūt |

pramodād antaś ced valati phala-vāñchā tava tadā

vadāśoka ślāghyo bhavatu kataro dohada-vidhiḥ ||1908||

jalacandrasya |

keṣāṁcit kusumodayād anu vinā tenāpi keṣāṁcana

sphāyante dharaṇī-ruhām iha dinair dvitraiḥ phala-śreṇayaḥ |

puṣpa-śreṇiṣu padma-rāga-padavī-patreṣu kāntākara

śrīr ity eva phalād ṛte bata gataḥ kaṅkelli-janma-grahaḥ ||1909||

umāpati-dharasya |

kiṁ te namratayā kim unnatatayā kiṁ te ghana-cchāyayā

kiṁ te pallava-līlayā kim anayā cāśoka puṣpa-śriyā |

yat tvan-mūla-niṣaṇṇa-svinna-pathika-stomaḥ stuvann anvahaṁ

na svādūni mṛdūni khādati phalāny ākaṇṭham utkaṇṭhitaḥ ||1910||

kavirāja-śrī-nārāyaṇasya | (Spd 1004, Smv 33.32, śrī-bhojadevasya; Srk 1038, kasyacit)

### 55. śālmaliḥ

puṣpaṁ rakṣatu kaṇṭakaiḥ parimalenānandayan ketakīḥ

kiṁ cāsau panasaḥ sudhāsahacara-svādātihṛdyaṁ phalam |

nāmodaḥ kusume phaleṣu na rasas tat kiṁ mudhā śālmale

kāṇḍaṁ nirbharam āvṛṇoṣi viṣamair āmūlataḥ kaṇṭakaiḥ ||1911||

nākokasya |

mūlaṁ kaṇṭhaka-karparair upacitaṁ niḥsāram antar-vapur

nirgandhaṁ kusumaṁ phalaṁ kṣudhi mudhā patrair na hṛdyaṁ kvacit |

vṛddhir gṛdhra-parigrahāya tad aho vaktavyam anyat paraṁ

bhrātaḥ śālmali-vṛkṣa nāsti bhavataḥ kiṁcin mahattvocitam ||1912||

kasyacit |

āhūtaḥ parito digantagatibhiḥ śākhā-bharāḍambaraiḥ
kiṁ re jālma javena śālmali-phala-pratyāśayā dhāvasi |

tasminn eka-pade bhidelima-phala-vyālola-tūlotkarair

adhvāno’pi nimīlitākṣam aṭatā na prekṣaṇīyāḥ puraḥ ||1913||

jalacandrasya |

prasāraḥ śākhānāṁ sthagita-gaganābhoga-mahimā

samṛddhiḥ śoṇāmbhoruha-vana-samānā sumanasām |

prakāṇḍa-śrīr vācām api na viṣayaḥ śālmalitaros

tathāpy aṁśu-śreṇīmayam anupabhogyaṁ bata phalam ||1914||

umāpati-dharasya |

etasmin kusume svabhāva-mahati prāyo mahīyaḥ phalaṁ
ramyaṁ svādu sugandhi śītalam alaṁ prāptavyam ity āśayā |

śālmalyāḥ paripāka-kāla-kalanā-bodhena kīraḥ sthito
yāvat tat-puṭa-sandhi-nirgata-patat-tūlaṁ phalāt paśyati ||1915||

śālika-nāthasya | (Srk 1063)

### 56. mārga-taruḥ

yac chāyām atanuṁ tanoṣi madhuraiḥ prīṇāsi yat tvaṁ phalair

yan namno’si yad unnato’si cature yad vartase vartmani |

yat pānthair aparair api pratipathaṁ prastūyase prāyaśas

tan nātha kṣitija tvam eva pathikair viśrāntaye cintyase ||1916||

kasyacit |

upari mihiraḥ krūraḥ krūrāstale’cala-bhūmayo
vahati pavanaḥ pāṁśūtkarṣī kṛśaḥ saraso rasaḥ |

ahaha na jahaty ete prāṇāṁs tadaiva kim adhvagā
yadi na bhavataḥ patra-cchatraṁ viśanti mahīruhaḥ ||1917||

purusenasya |

āsīd yas tava putrakas tri-caturaiḥ patrāṅkurair āvṛto
meghonmukta-jalaika-jīvana-vidhiḥ san-mārga-labdhāspadaḥ |

so’yaṁ saṁprati vāsaraiḥ katipayair adhvany apuṇyoccayaiḥ
saṁpannaḥ phala-namra-pallava-tati-cchāyopaliptāvaniḥ ||1918||

surabheḥ |

ye pūrvaṁ paripālitāḥ phala-dala-cchāyādibhiḥ patriṇo

viśrāma-drumaṁ kathyatāṁ tava vipat-kāle kva te sāmpratam |

etāḥ saṁnidhi-mātra-darśita-puraskārās tu dhanyās tvaco

yāsāṁ chedanam antareṇa patito nāyaṁ kuṭhāras tvayi ||1919||

vittokasya | (Spd 985, Srk 1099)

kiṁ jāto’si catuṣpathe yadi ghana-cchāyo’si kiṁ chāyayā

yuktaś cet phalito’si kiṁ phala-bharair āḍhyo’si kasmān nataḥ |

he sad vṛkṣa sahasva samprati śikhā-śākhyā-śatākarṣaṇa-

kṣobhāmoṭana-bhañjanāni janataḥ svair eva duśceṣṭitaiḥ ||1920||

kasyacit | (Sk 4.93, Spd 971, Smv 33.4)

### 57. maru-taruḥ

phaṇī mūla-śvabhre vapur aviralaṁ kīṭa-paṭalaiḥ

śiro gṛdhra-śreṇī-vidhuritam adhaḥ kaṇṭhaka-citam |

itīdaṁ jānīmaś ciram apatha-bhājas tava taro

tathāpy asyām akṣmā-ruhi bhuvi bhavān eva śaraṇam ||1921||

vaidya-gadādharasya |

prathamam eva guru kva maru-drume

taruṇitāpa-kṛtāpadi pallavam |

yad api kiṁ kvacid uñctam āśu tat

kavalitaṁ karabhair atibhairavaiḥ ||1922||

capaladevasya |

āśyānair galitaṁ dalair bata kathā-śeṣāḥ prasūna-śriyo
nodbhedo’pi phalaṁ prati pratidiśaṁ yātā nirāśāḥ khagāḥ |

āpātāla-viśuṣka-mūla-kuharonmīlaj-jaṭā-saṁtatis

tūṣṇīm asti tathāpy akāla-jaladaṁ dhyāyan maru-kṣmā-ruhaḥ ||1923||

bhaṭṭa-śālīya-pītāmbarasya |

nāsāgre pavanaḥ paraṁ nayanayor āpaḥ kryā cetasi

sthairyaṁ dāha-bhareṣu kiṁ nu viditā naitā maru-kṣoṇayaḥ |

yatrāśā-śata-sambhrameṇa pathikair labdho’pi bhūmīruhas

teṣām eva nidāgha-bindu-nicayaiḥ seka-sthitiṁ vāñchati ||1924||

soḍha-govindasya |

kalyāṇaṁ naḥ kim adhikam ito jīvanārthaṁ yad asmāl
lūtvā vṛkṣān ahaha dahasi mrāta-raṅgāra-kāra |

kiṁ tv etasminn aśani-piśunair ātapair ākulānām
adhvanyānām aśaraṇa-maru-prāntare ko’bhyupāyaḥ ||1925||

gadādharasya | (Spd 1183, Smv 33.6, Srk 1039)

### 58. nānā-taravaḥ

nyagrodhe phala-śālini sphuṭa-rasaṁ kiṁcit phalaṁ pacyate

bījāny aṅkura-gocarāṇi katicit sidhyanti tasminn api |

ekas teṣv api kaścid aṅkura-varo badhnāti tām unnatiṁ

yām adhyan yajanaḥ svamātaram iva klānti-cchide dhāvati ||1926||

śālikasya | (Srk 1062, śālikanāthasya)

kenātra campaka-taro bata ropito’si

kugrāma-pāmara-janāntika-bāṭikāyām |

yatra prarūḍha-nava-śāka-vivṛddha-lobha-

gobhagna-bāṭa-ghaṭanocita-pallavo’si ||1927||

vīrasya |

phalānāṁ sambhārair adharaya tarūn unnatatayā

spṛśākāśaṁ sarvāḥ sthagaya pariṇāhair api diśaḥ |

tathāpi dhvāṅkṣebhyo na punar itaraḥ ko’pi vihagaḥ

phalārthī nimba tvāṁ prakṛti-virasaṁ dhāvati mudā ||1928||

viśveśvarasya |

pṛthutvāt saurabhyān madhuratara-bhāvāc ca patitaiḥ

kṣudhottaptaiḥ kukṣiṁbharibhir iha sevā tava kṛtāḥ |

tadātva-vyāmugdhair anudivasam asvāsthya-jananī

na dṛṣṭā te’smābhiḥ panasa pariṇāme virasatā ||1929||

umāpati-dharasya |

parārthe yaḥ pīḍām anubhavati nirvyāja-madhuro

yadīyaḥ sarveṣām iha khalu vikāro’py abhimataḥ |

na samprāpto vṛddhiṁ sapadi hata-daivāt samucitāṁ

kim ikṣor doṣo’yaṁ sa punar aguṇāyā maru-bhuvaḥ ||1930||

vākpateḥ | (Sv. 947, Spd 1052, Smv 35.5)

### 59. maruḥ

śamī-ṣaṇḍas tāvat khadira-vanam asmāc ca paratas

tato vadhvolīnām api gahanam utkīṭa-virutam |

itaḥ karkandhūnāṁ vanam anu yavāsa-sthalam idaṁ

kva kalyāṇaḥ panthāḥ pathika hata-deśo marur ayam ||1931||

kasyacit |

he dhārādhara viśvam eva bhavatā sādhāraṇaṁ siñcatā

kḷptākasmika-durdinena samaye ko nāma nāsāditaḥ |

etasyaiva maror marāla-lalanā-līlānabhijñais taṭair

āpātāla-viśuṣka-saikata-bhuvas tāpo’pi nāpohitaḥ ||1932||

kasyacit |

bhrāmaṁ bhrāmam anaṅga-bhū-parisare sāraṅga niścāpalaṁ

vāstavyo bhava mā punar maru-patha-prasthāna-vāñchāṁ kṛthāḥ |

yatrādurbala-dor-balair guṇa-gaṇa-vyāsakta-pātrāntarair

labhyante puruṣaiḥ paraṁ katipayaiḥ kaupāḥ payo-bindavaḥ ||1933||

umāpati-dharasya |

bhrātaḥ pāntha marīcikā-maya-mṛṣāvāḥ-pūra-pūrṇām imām

uddiśya prabala-prasṛtvara-tṛṣā-kleśāndha kiṁ dhāvasi |

nanv ete maru-medinī-parisarā yair asti gopāyitaṁ

krūrair na sva-paropakāri sakalaṁ p¸atāla-mūle payaḥ ||1934||

tasyaiva |

pāyaṁ pāyaṁ piba piba payaḥ siñca siñcāṅgam aṅgaṁ

bhūyo bhūyaḥ kuru kuru sakhe majjanonmajjanāni |

eṣāṁ śeṣa-śrama-śama-paṭu-duḥkhitādhvany abandhuḥ

sindhur dūrībhavati purato māravaḥ pāntha panthāḥ ||1935||

dhanapālasya | (Spd 1151, Smv 30.3)

### 60. meghaḥ

abhyunnato’si salilaiḥ paripūrito’si

tvām arthayanti vihagās tṛṣitās tathaite |

kālaḥ payodhara paropakṛtes tavāyaṁ

caṇḍānila-vyatikare kva bhavān kva te vā ||1936||

vāñchokasya |

aye pāthovāha sthagaya kakubho’nyāstata itas

tyajaitāṁ sīmānaṁ vasati munir asyāṁ kalaśa-bhūḥ |

udañcat-kope’smin sa jaladhir api sthāsyati na te

yataḥ pāyaṁ pāyaṁ salilam iha śauryaṁ prathayasi ||1937||

vaidya-gadādharasya |

ākalpaṁ yadi varṣasi pratidinaṁ dhārā-sahasrais tathāpy
ambhodhau kalayaty agādha-jaṭhare kas tāvakīnaṁ śramam |

ambhoda kṣaṇa-mātram ujjhasi payaḥ pṛṣṭhe yadi kṣmābhṛtāṁ

tat kiṁ na prasaranti nirjhara-sarid-vyājena te kīrtayaḥ ||1938||

vāsudevasya |

ete te purato maru-sthala-bhuvaḥ proccaṇḍadāvānala-
jvālālīḍha-kaṭhora-sūra-kiraṇa-pluṣṭa-cchadāḥ śākhinaḥ |

tān etān avadhīrya khinna-vapuṣo duḥśīla-jhañjhānila-
krīḍābhir na payoda gantum ucitaṁ velābhiṣikta-drumān ||1939||

yogeśvarasya |

aye paśyāvasthām akaruṇa-samīra-vyatikara-

sphurad-dāva-jvālāvali-jaṭila-mūrter viṭapinaḥ |

amuṁ kāla-kṣepaṁ tyaja jalada gambhīra-madhuraiḥ

kim ebhir nirghoṣaiḥ sṛja jhaṭiti jhātkāri salilam ||1940||

acalasiṁhasya | (Srk 1029)

### 61. jalada-ślāghāḥ

āśvāsya parvata-kulaṁ tapanoṣṇa-taptam
uddāma-dāva-vidhurāṇi ca kānanāni |

nānā-nadīnada-śatāni ca pūrayitvā
rikto’si yaj jalada saiva tavottama-śrīḥ ||1941||

kasyacit | (Spd 778, Srk 1098)

krūrāḥ śaila-bhuvo nirabhra-puruṣaḥ pūṣā lalāṭaṁtapaḥ

pāṁśuḥ pāda-nakhaṁ-pacaḥ pratidiśaṁ vātyā karīṣaṁ-kaṣā |

etasyāṁ maru-sīmni jāṅgala-taṭī-niṣṭyūta-dāvānala-

klānta-pāntha-kulānya-kāla-jalada tvaṁ trātum ekaḥ kṣamaḥ ||1942||

dharma-yogeśvarasya |

upaiti kṣārābdhiṁ sahati bahu-vāta-vyatikaraṁ
puro nānā-bhaṅgān anubhavati paśyaiṣa jaladaḥ |

kathaṁcil labdhāni pravitarati toyāni jagate
guṇaṁ vā doṣaṁ vā gaṇayati na dāna-vyasanitā ||1943||

vallaṇasya | (Srk 1379)

sa cen mūrcchan-matsyāvalir api nipītaḥ patir apāṁ

tato vāntaḥ kiṁ tad-vyavasitam agastyena tapasā |

ghanaḥ ślāghyaḥ pītvā kiyad api payas tasya hi vaman

bibharty etad viśvaṁ tam api kila ratnākarayati ||1944||

sānjhā-nandinaḥ |

dhig dhik tān udadhīs tumanstu jaladaṁ yebhyaḥ samabhyarthitaiḥ

pāthobhiḥ padavīṁ nidāgha-vikalāṁ yaḥ plāvayan varṣati |

yady asyāpy udare bhaved agaṇitas tāvan maṇīnāṁ gaṇas

tat kiṁ naiṣa karoti ratnakara-kāsāraiḥ samṛddhaṁ jagat ||1945||

kavi-paṇḍita-śrī-harṣasya |

### 62. megha-nindā

nipītā śvetāṁśor jalada jagad-āhlādana-karī

marīcir yady eṣā vahasi kim u khadyota-nivahān |

kim ete kartāraḥ kumuda-vanam unnidram udadheḥ

kim ānandaṁ mandīkṛta-timira-vṛndāḥ kim u diśaḥ ||1946||

jalacandrasya |

dūrotsārita-rājahaṁsa jalada prāpyonnatiṁ nūtanāṁ

koṭiṁ kām api sāmprataṁ malinimā nītas tvayā yan nijaḥ |

yat sambhūya bakair amībhir ahaha tvaṁ bhūṣaṇotprokṣaṇād

ātmānaṁ bahu-manyamāna-gamanaṁ garjāra-vaira-śnuṣe ||1947||

hareḥ |

āśāḥ kharvaya garvayāti-mukharānunnādino barhiṇaḥ
sarvāṁs trāsaya garjitaiḥ kala-giro haṁsān samutsāraya |

drāg āskandaya mitra-maṇḍalam alaṁ sad-vartma saṁdūṣaya
śrīmann abda nayaty ayaṁ na pavano yāvad daśāṁ kām api ||1948||

sarasīruhasya |

taḍit-tejaḥ-puñjair janayasi dṛśoḥ kām api rujaṁ

garīyo-garjābhiḥ prakaṭayasi karṇa-dvaya-bhidām |

yad ambho-bindūnāṁ praṇaya-paripāko yam akhilas

tad asyaivāmbhodher jaladhara na dhairyaṁ kalayasi ||1949||

abhinandasya |

eteṣu re taruṇa-māruta-dhūyamāna-
dāvāvalī-kavaliteṣu mahī-ruheṣu |

ambho na cej jalada muñcasi mā vimuñca
vajraṁ punaḥ kṣipasi nirdaya kasya hetoḥ ||1950||

viśveśvarasya |

### 63. cātakaḥ

tṛṣārtaiḥ sāraṅgaiḥ prati-jaladharaṁ bhūri virutaṁ

ghanair muktā dhārāḥ sapadi payasas tān prati muhuḥ |

khagānāṁ ke meghāḥ ka iha vihagā vā jala-mucām

ayācyo nārtānām anupakaraṇīyo na mahatām ||1951||

bhartṛhareḥ | (Spd 1205, Srk 1362)

nabhasi niravalambe sīdatā dīrgha-kālaṁ

tvad-abhimukha-niviṣṭottāna-cañcu-puṭena |

jaladhara-jala-dhārā dūratas tāvad āstāṁ

dhvanir api madhuras te na śrutaś cātakena ||1952||

acala-siṁhasya | (Bp 208, Smv 13.2, Srk 1080)

abhipatati ghanaṁ śṛṇoti garjāḥ

sahati śilāḥ sahate taḍit-taraṅgān |

vidhuvati garutaṁ rutaṁ vidhatte

jala-pṛṣate kiyate’pi cātako’yam ||1953||

tasyaiva | (Srk 1083)

abdhir yady avadhīrito na tu tadā tasmān nipīyāmbudair

vāntān yācasi kākubhir jala-lavān uttāna-cañcū-puṭaḥ |

tat te nistrapa-nīcataiva mucitā nirvaktum etat kathaṁ

vidmaḥ kena guṇena māniṣu punaḥ sāraṅga saṁgīyate ||1954||

tasyaiva |

cakṣuḥ kadarthayitum arjayituṁ ca tāpam

adhva-śrameṇa pariśoṣayituṁ śarīram |

abhyullasaj-jaladhara-bhrama-sambhrameṇa

dhig dhūma-kūṭam abhidhāvati cātako’yam ||1955||

tasyaiva |

### 64. daivopahata-cātakaḥ

dṛṣṭvā toya-bharāvanamra-niviḍa-prārambham ambhodharaṁ

tṛṣṇārtaḥ kila rauti yāvad asakṛt toyāśayā cātakaḥ |

tāvac cañcala-cañcu-koṭara-kuṭī-koṣṭhe luṭhantaḥ sphuṭaṁ

ayi cātaka cañcu-puṭāt skhalayati jaladoda-bindum anilaś cet |

dvija eva bhāgya-hīno jīvana-dātā kṛtī jaladaḥ ||1956||

śabdārṇavasya |

asyodare bahu-manoratha-manthareṇa

saṁcintitaṁ kim api cetasi cātakena |

hā kaṣṭa miṣṭa-phaladāna-vidhāna-hetor

ambhodharāt patati samprati vajrapātaḥ ||1957||

laḍaha-candrasya | (Srk 1101)

sindhor eva kiyaj jalaṁ kalasa-bhūr yat-pāṇi-pātre dadhau

tat pītaṁ kiyad ambudaiḥ kiyad ito vāntaṁ kiyad vā sthitam |

tat pātuṁ vyavasāya-dīna-manaso dhāvanty amī sambhramād

āvartair marutāṁ tad apy apahṛtaṁ dhik cātakān dhig vidhim ||1958||

lakṣmīdharasya |

bījair aṅkuritaṁ latābhir uditaṁ vallībhir ujjṛmbhitaṁ

kandaiḥ kandalitaṁ janaiś ca muditaṁ dhārādhare varṣati |

bhrātaś cātaka pātakaṁ kim api te samyaṅ na jānīmahe

yenāsmin na patanti cañcu-puṭake dvitrāḥ payo-bindavaḥ ||1959||

vasu-kalpasya |

ayi cātaka cañcu-puṭāt skhalayati jaladoda-bindum anilaś cet |

dvija eva bhāgya-hīno jīvana-dātā kṛtī jaladaḥ ||1960||

śabdārṇavasya |

### 65. ananya-gatika-cātakaḥ

viṣvak-plāvayatā jaganti jalada prītas tvayā vāribhiḥ

sāraṅgo’pi yadi prasaṅga-patitaḥ keyaṁ viśeṣajñatā |

sānandāḥ stumahe cirāya caritaṁ tasyaiva yena tvayi

kṣīṇo’pi kvacid eva nāmbhasi manāg āro’pi cañcū puṭaḥ ||1961||

jalacandrasya |

vadata vidata-jambūdvīpa-saṁvṛtta-vārtāḥ

kvacid api yadi dṛṣṭaṁ vārivāhaṁ vihāya |

sariti sarasi sindhau cātakenārpito’sāv

ativahala-pipāsā-pāṁśulaḥ kaṇṭha-nālaḥ ||1962||

lakṣmīdharasya | (Srk 1054)

tvaṁ garja nāma visṛjāmbuda nāmbu nāma

vidyul-latābhir abhitarjaya nāma bhūyaḥ |

prācīna-karma-paratantra-nija-pravṛtter

etasya paśya vihagasya gatis tvam eva ||1963||

kasyacit | (Srk 1088)

nīhārākara-sāra-sāgara-sarit-kāsāra-nīra-śriyaṁ

tyaktvā toyada cātakena bhavataḥ sevā samālambitā |

tasyaitat phalitaṁ yad-udghata-śilā-saṁtāḍanaṁ mastake

gāḍhaṁ garjasi vajram ujjhasi taḍil-lekhābhir ātarjasi ||1964||

kasyacit | (Spd 772)

yan-mūrdhānam aśikṣito namayituṁ nimneṣu tenoccakair

ārūḍhaḥ padam ādareṇa jalada tvāṁ yācate cātakaḥ |

yady asmai vimukho bhavān api payodhārāḥ karītuṁ tataḥ

pakṣmāropita-cañcur eṣa jarayatv aṅge pipāsā-rasam ||1965||

kasyacit |

### 66. manasvi-cātakaḥ

gaṅgā śambhu-śiro-jalaṁ jala-nidhir devasya lakṣmī-pateḥ

śayyākṣālana-vāri vāri sarasaḥ klībasya nindyaṁ satām |

nadyas tāḥ śataśo’nya-yoṣita iti tyaktopabhogo yuvā

sāraṅgaḥ satatonnatena śirasā dhārādharaṁ yācate ||1966||

kasyacit |

kiṁ naiva santi bhuvi tāmarasāvataṁsā

haṁsāvalīvalayino jala-saṁniveśāḥ |

ko durgraho grahavataḥ khalu cātakasya

paurandarīṁ yad abhivāñchati vāri-dhārām ||1967||

kasyacit | (Sv. 681)

eka eva khago mānī vane vasati cātakaḥ |

pipāsito vā mriyate yācate vā puraṁdaram ||1968||

kasyacit | (Sv 674, Spd 852)

tṛṣārtāṁ śocantīṁ na gaṇayati dīnāṁ gṛhavatīṁ

na dīnaḥ pakṣābhyāṁ sthagayati śiśūn ālapati vā |

kuṭumbī sāraṅgaḥ prasarati nidāghe’py avikalaḥ

kulasya svasyāyaṁ pathi na padam alpaṁ ślathayati ||1969||

gosokasya |

yad asmād asmābhiś cira-vihita-sevair api ghanād

anāptāḥ sāraṅgaiḥ katipaya-payaḥ-śīkara-kaṇāḥ |

dviṣanto veśantaṁ bhṛśam apalapantaḥ patim apām

apārthīkurvantaḥ saritam anuyāmas tad api tam ||1970||

āvantika-dravyasya |

### 67. haṁsaḥ

gataṁ tad gāmbhīryaṁ taṭam upagataṁ jālika-śataiḥ

sakhe haṁsottiṣṭha tvaritam amuto gaccha sarasaḥ |

na yāvat paṅkāmbhaḥ-kaluṣita-tanur bhūri virasan

bakoṭo vācāṭaś caraṇa-yugalaṁ mūrdhni kurute ||1971||

ḍimbokasya | (Sv 707, Spd 810, Smv 15.8)

prāleyāṁśu-marīci-nāla-dhavalān āsvādya kandāṅkurān

pītaṁ yair jala-janma-keśara-pariṣvaṅgādhivāsaṁ payaḥ |

haṁsās te’pi sakhe taḍāga bhavataḥ krīḍā-saha-srāviṇo

jātāḥ paṅkila-bāla-vīraṇa-dala-droṇī-jala-grāhiṇaḥ ||1972||

jalacandrasya |

sthitvā ciraṁ nabhasi niścala-tārakeṇa

mātaṅga-saṅga-kaluṣāṁ nalinīṁ vilokya |

utpanna-manyu-pari-gharghara-niḥsvanena

haṁsena sāśru parivṛtya gataṁ nu līnam ||1973||

kasyacit |

kakubhi kakubhi dhvānta-kṣubdhaṁ vitatya vidhāya ca
śruti-puṭa-bhido garjāḥ śreyaḥ kṛtaṁ param ambudaiḥ |

katham itarathā jātodvegaḥ samujjhita-palvalaḥ
kanaka-kamalottaṁse haṁsaḥ sa nandati mānase ||1974||

acala-siṁhasya |

taṭam upagataṁ padme padme niveśitam ānanaṁ

prati-puṭakinī patra-cchāyaṁ pratikṣaṇam āsitam |

nayana-salilair uṣṇair uṣṇī-kṛtā jala-vīcayo

jalada-malināṁ haṁse nāśāṁ vilokya gamiṣyatā ||1975||

chittipasya |

### 68. rāja-haṁsaḥ

udbhrānta-bheka-kula-kīrṇa-jale taḍāge
ko’py asti nāma yadi nānya-gatir bakoṭaḥ |

utphulla-padma-surabhīṇi sarāṁsi hitvā
na sthātum arhati bhavān iha rāja-haṁsa ||1976||

śaṅkarasya |

gāṅgam ambu śubham ambu yāmunaṁ

kajjalābham ubhayatra majjataḥ |

rājahaṁsa tava saiva śubhratā

cīyate na ca na cāpacīyate ||1977||

surabheḥ | (Kp 559, Sd under 10.118)

chāyām āśraya-puṇḍarīka-militāṁ madhye-saraḥ-śīkaraṁ

sānandī bhava rājahaṁsa bhavataḥ syān nāma pakṣonnatiḥ |

mañjīreṇa tathāpi ca dhvanir ayaṁ nirgīyate līlayā

yo’smākaṁ paricārikā-caraṇayoḥ khelābhir utkūjati ||1978||

umāpati-dharasya |

*1979-1980 na staḥ |*

### 69. kokilaḥ

dhik kubjāmbuja-vetra-vetasa-vanāny etāni yat te pika

vyāhāraiḥ paṇayād amīṣu madhurair ebhiḥ kim unmudritaiḥ |

neha tvat-suhṛdo rasāla-taravaḥ śrutvā bhavad-bhāṣitaṁ

yeṣām asthitbhir apy upātta-mukulair āviṣkriyante mudaḥ ||1981||

hareḥ |

udyānāni na sarvadā paribhava-trāsād ivādhyāsat
bhūmau nopaviśanti ye khalu rajaḥ saṁparka-tarkād iva |

teṣām apy atipūjanīya-vapuṣāṁ nūnaṁ pikānām iyaṁ
dhik kaṣṭaṁ para-puṣṭateti kim api prācāṁ phalaṁ karmaṇām ||1982||

tasyaiva |

udyat-saurabha-garbha-nirbhara-milad-vālā kura-śrī-mṛto
mākandān avalokya yaḥ pratidiśaṁ sānandam utkūjitaḥ |

tān evādya phalāśayā pariraṭalluṇṭhā-kakākāvalī-
vācālān upalabhya kokila-yuvā jātaḥ sa vācaṁ-yamaḥ ||1983||

tasyaiva |

dāty ūhāḥ sarasaṁ rasantu subhagaṁ gāyantu kekā-bhṛtaḥ

kādambāḥ kalam ālapantu madhuraṁ kūjantu koyaṣṭayaḥ |

daivādyāvad asau rasāla-viṭapi-cchāyām anāsādayan

nirviṇṇaḥ kuṭajeṣu kokila-yuvā saṁjāta-mauna-vrataḥ ||1984||

rāmadāsasya | (Spd 850, Smv 14.14)

parabhṛta-śiśo tāvan maunaṁ vidhehi nabhastalot-

patana-vidhaye pakṣau syātāṁ na yāvad imau kṣamau |

dhruvam aparathā draṣṭavyo’si svajāti-vilakṣaṇa-

dhvanita-kupita-dhvāṅkṣa-troṭī-puṭāhati-jarjaraḥ ||1985||

acala-siṁhasya | (Smv 14.9, Srk 1051)

### 70. śukaḥ

pratijāgṛhi dustyajaṁ vapuḥ

śuka śokaṁ nanu mā vṛthā kṛthāḥ |

kva vanaṁ kva ca pañjarodaraṁ

tava doṣaḥ sphuṭavāditā na cet ||1986||

acala-siṁhasya |

ayi śākunika kṛto’ñjalir itare na katīha jīvanopāyāḥ |

hatvā śukān kim etad vipinam asārasvataṁ kuruṣe ||1987||

vaidya-gadādharasya |

ekatra prākṛtaiḥ sāmyam anyatra paratantratā |

śukasya paritoṣāya na vanaṁ na ca pattanam ||1988||

umāpati-dharasya |

ayi khalu badhirādhirāja kīraṁ

tudasi śalāka-nipātanena mohāt |

aniśam api sudhā-nidhāna-vāṇīṁ

racayatu mauna-mukho’stu vā samaste ||1989||

bhrātaḥ kīra kim atra nīrasa-taru-skandhe madhu-syandibhir

vyāhārais tava vastu-varṇita-kathā-bandhair mudhāyaṁ śramaḥ |

naite dāḍima-śākhinaḥ pariṇatair yeṣāṁ phalair antaraṁ

nirbhidyāpi guṇānuraktam aśaṭhair āviṣkriyante mudaḥ ||1990||

laulikasya |

### 71. nānā-pakṣiṇaḥ

svāmin khañjana muñca muñca phana-bhṛd-bhogādhiroha-grahaṁ

tad viśrāmyatu naḥ phalaṁ kim api yad vandyena deyaṁ tvayā |

daivād eṣa yadi pradīpta-garalas tvāṁ dandaśūko daśed

viśvāloka-karī tadā śarad iyaṁ syād eva dṛg-vañcitā ||1991||

vaidya-gadādharasya |

ājanmaiva tamaḥ suhṛt-kuṭilatā vaktre girāṁ nirgamo

grāmotsād akaraḥ śmaśāna-viṭapī prāyeṇa yasyāśrayaḥ |

dhig dhātaḥ sasṛje sa eva malinaḥ krūraḥ kathaṁ kauśikaḥ

sṛṣṭo vā kim akalpyatāsya bhavatā kalpāntam āyuḥ sthiram ||1992||

tasyaiva |

ayi cakora-kuṭumbini kātare

tiraya pakṣa-puṭena kuṭumbakam |

bahu gataṁ kiyad apy avaśiṣyate

vyapagataṁ timirair uditaḥ śaśī ||1993||

pāpākasya |

krama-galitaiḥ śikhi-pucchair

maṇḍanam āstāṁ vadhena kiṁ śikhinaḥ |

kutukini punar na lābho

viṣadhara-viṣame vane bhavitā ||1994||

kasyacit | (Smv 16.2)

bhrāmyadbhyo’pi gṛhe gṛhe kaṭutām apy ālapadbhyo giraṁ

gṛdhnubhyo’pi balād amedhyam athavāvajñāṁ vrajadbhyo’pi ca |

śayyotthāyam upāsate vasatim ity etāvatāyaṁ nṝṇāṁ

kākebhyo balir asti kokila-baliḥ kenāpi nākarṇitaḥ ||1995||

kasyacit |

### 72. uccāvacam

bhrātaḥ paśya nikṛtya candana-tarūcchākoṭako ropyate

sārāsāra-vicāriṇī matir iha grāme janānāṁ kutaḥ |

tad yāvad vayam asya seka-salilaṁ voḍhuṁ na mṛṣyāmahe

tāvat satvaram eva pāmara-jana grāmād ito gamyatām ||1996||

kasyacit |

dantair upatitaṁ sphuranti valayo niṣkālimānaḥ kacāḥ

śīrṇa-deham apetam eva karaṇa-grāmeṇa luptā matiḥ |

asminn apratikāra-dāruṇa-jarā-vyādhau dayārdrātmanā

bhrātar vaidya vidhīyate tava kiyad yāvan mayā bheṣajam ||1997||

umāpatidharasya |

panthāḥ prajvalitaḥ sphuranti purataḥ krūrāḥ kṛśānutviṣaḥ

kāntāra-druma-gharma-dīdhitir api vyomārdham ārohati |

asmābhiḥ śrama-vihvalair iha taru-cchāyā-samālambibhir

na jñātāḥ paritaḥ kirāta-śivira-vyāptā vana-śreṇayaḥ ||1998||

tīrabhuktīya-sarveśvarasya |

tad-brahmāṇḍam iha kvacit kvacid api kṣoṇī kvacin nīradās

te dvīpāntara-śālino jaladhayaḥ kvāpi kvacit parvatāḥ |

āścaryaṁ gaganasya ko’pi mahimā sarvair amībhiḥ sthitair

dūre pūraṇam asya śūnyam iti yan-nāmāpi nācchāditam ||1999||

keśarasya | (Srk 1193)

samālambyānyonyaṁ masṛṇa-caraṇāḥ kampana-juṣo

na yātāḥ ke pāraṁ sati jaladhi-bandhe kapi-bhaṭāḥ |

taṭād eko’rvācaś cakita-sura-siddha-sthiti-samut-

samutplutya prāyāt parama-para-pāraṁ sa hanumān ||2000||

chittipasya |

**śrīdhara-dāsa-kṛte’smin sad-ukti-karṇāmṛte caturtho’yam |**

**sat-karmaṇy apadeśa-pravāha upadeśatāṁ bhajatu ||**

**iti śrī-mahā-māṇḍalika-śrīdhara-dāsa-kṛtau sad-ukti-karṇāmṛte |**

**apadeśa-pravāho nāma caturthaḥ | vīcayaḥ 72 | ślokāḥ 360 ||**